(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΘ΄

Πέμπτη 31 Αυγούστου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Κ. Βλάση, σελ.
2. Ανακοινώνεται ότι τη συνεδρίαση παρακολουθούν η Πρόεδρος της Επιτροπής Τρεχουσών Υποθέσεων του Κογκρέσου Τοπικών και Περιφερειακών Αρχών του Συμβουλίου της Ευρώπης κ. Γκαμπριέλ Νεφ, η Προϊστάμενη της Διεύθυνσης Νομοθετικών Δραστηριοτήτων του Κογκρέσου Τοπικών και Περιφερειακών Αρχών του Συμβουλίου της Ευρώπης κ. Ρενάτε Ζίγκουντ και η Περιφερειάρχης Αττικής κ. Ρένα Δούρου, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 1 Σεπτεμβρίου 2017, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού και Αθλητισμού, με θέμα: «Εκτός ΕΣΠΑ το ακτινοβόλο μνημείο της Αμφίπολης, λόγω «ανωριμότητας» του έργου, με ευθύνη του Υπουργείου Πολιτισμού», σελ.
 β) Προς τον Υπουργό Εξωτερικών με θέμα: «Η άρνηση του Υπουργού Δικαιοσύνης στην πρόσκληση της Εσθονίας για συμμετοχή της Γενικής Γραμματείας Ανθρωπίνων Δικαιωμάτων σε συνέδριο με τίτλο «Η κληρονομιά στον 21ο αιώνα των εγκλημάτων που διαπράχθηκαν από τα κομμουνιστικά καθεστώτα»», σελ.
 γ) Προς τον Υπουργό Εσωτερικών:
 i. «Η βεβήλωση του ιερού μνημείου του Αγνώστου Στρατιώτου, ως αποτέλεσμα συνεχούς ατιμωρησίας», σελ.
 ii. σχετικά με τη δράση των «Ανένταχτων Μαιάνδριων Εθνικιστών» και της «Combat 18 Hellas» στο Μενίδι, σελ.
 iii. με θέμα «Η μειωμένη χρηματοδότηση του Πυροσβεστικού Σώματος δημιουργεί μεγάλα προβλήματα στο έργο των πυροσβεστών και στην πυρόσβεση», σελ.
 δ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναλειτουργία της Παιδικής Στέγης « Κρώσφηλδ», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 α) Οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Δικαιοσύνης, Διαφάνειας και Ανθρώπινων Δικαιωμάτων, Οικονομικών, Υγείας, Διοικητικής Ανασυγκρότησης και Επικρατείας, οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υγείας, καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 29-8-2017 σχέδιο νόμου με τίτλο: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις», σελ.
 β) Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Ναυτιλίας και Νησιωτικής Πολιτικής και Εσωτερικών, καθώς και ο Αναπληρωτής Υπουργός Εσωτερικών κατέθεσαν στις 30-8-2017 σχέδιο νόμου με τίτλο: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΤΡΟΥΓΚΑΛΟΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.

Β. Επί προσωπικού θέματος:
ΚΑΤΡΟΥΓΚΑΛΟΣ Γ. , σελ.
ΛΟΒΕΡΔΟΣ Α. , σελ.

Γ. Επί των επικαίρων ερωτήσεων:
ΑΡΑΜΠΑΤΖΗ Φ. , σελ.
ΓΡΕΓΟΣ Α. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΑΚΩΣΤΑ Ε. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΚΟΝΙΟΡΔΟΥ Λ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΣΚΟΥΡΛΕΤΗΣ Π. , σελ.
ΤΟΣΚΑΣ Ν. , σελ.
ΦΩΤΙΟΥ Θ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΘ΄

Πέμπτη 31 Αυγούστου 2017

Αθήνα, σήμερα στις 31 Αυγούστου 2017, ημέρα Πέμπτη και ώρα 9.35΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 1ης Σεπτεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1331/28-8-2017 επίκαιρη ερώτηση της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας (Βάλιας)Βαγιωνάκηπρος τον Υπουργό Περιβάλλοντος και Ενέργειας,σχετικά με τη θεσμική προστασία της περιοχής του Ελαφονησίου Χανίων.

2. Η με αριθμό 1322/22-8-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Ναυτιλίας και Νησιωτικής Πολιτικής,με θέμα: «Αποκομμένη η Σαμοθράκη εν μέσω τουριστικής περιόδου! Σε απόγνωση οι κάτοικοι, οι τουρίστες και οι επιχειρηματίες γενικά!»

3. Η με αριθμό 1360/29-8-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλήπρος τον Υπουργό Περιβάλλοντος και Ενέργειας,με θέμα: «Προστασία του Εθνικού Πάρκου Δέλτα Αξιού-Λουδία-Αλιάκμονα.»

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1323/22-8-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον ΥπουργόΠεριβάλλοντος και Ενέργειας, με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;».

2. Η με αριθμό 1252/18-7-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Περιβάλλοντος και Ενέργειας, με θέμα: «Διακοπές ηλεκτρικού ρεύματος στη Ρόδο, εν μέσω καύσωνα και τουριστικής περιόδου».

3. Η με αριθμό 1253/18-7-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον ΥπουργόΠεριβάλλοντος και Ενέργειας, με θέμα: «Έρευνες και γεωτρήσεις για κοιτάσματα υδρογονανθράκων στην περιοχή νοτίως της Κρήτης και ευρύτερα στην ελληνική Αποκλειστική Οικονομική Ζώνη.»

4. Η με αριθμό 1158/4-7-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδηπρος τον Υπουργό Περιβάλλοντος και Ενέργειας,με θέμα: «Συνολική και όχι τμηματική μετεγκατάσταση της Κοινότητας Αχλάδας του Νομού Φλώρινας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6397/602/15-6-2017 ερώτηση και αίτηση κατάθεσης εγγράφου του Ανεξάρτητου Βουλευτή Β΄ Αθηνών κ. Γεωργίου – Δημητρίου Καρρά προς τον Υπουργό Περιβάλλοντος και Ενέργειας,με θέμα: «Καταστροφική κατολίσθηση στο λιγνιτωρυχείο Αμυνταίου».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Δικαιοσύνης, Διαφάνειας και Ανθρώπινων Δικαιωμάτων, Οικονομικών, Υγείας, Διοικητικής Ανασυγκρότησης και Επικρατείας, οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υγείας, καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 29-8-2017 σχέδιο νόμου με τίτλο: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις».

Επίσης, οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Ναυτιλίας και Νησιωτικής Πολιτικής και Εσωτερικών, καθώς και ο Αναπληρωτής Υπουργός Εσωτερικών κατέθεσαν στις 30-8-2017 σχέδιο νόμου με τίτλο: «Ευρωπαϊκή εντολή έρευνας στις ποινικές υποθέσεις – Εναρμόνιση της νομοθεσίας με την Οδηγία 2014/41/ΕΕ».

Παραπέμπονται στις αρμόδιες Διαρκείς Επιτροπές.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η τρίτη με αριθμό 1321/22-8-2017 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, με θέμα: «Εκτός ΕΣΠΑ το ακτινοβόλο μνημείο της Αμφίπολης, λόγω «ανωριμότητας» του έργου, με ευθύνη του Υπουργείου Πολιτισμού». Θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κυρία Αραμπατζή, έχετε τον λόγο για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, χαριστική βολή, πραγματικά, στην απογοήτευση όλων μας για την εν γένει αντιμετώπιση της Αμφίπολης από την Κυβέρνηση ΣΥΡΙΖΑ – ΑΝΕΛ αποτέλεσε το φιάσκο –θα μου επιτρέψετε να πω- της απόρριψης του φακέλου ένταξης της Αμφίπολης στο πρόγραμμα ΕΣΠΑ 2014 – 2020, απόρριψη από την ειδική υπηρεσία της Περιφέρειας Κεντρικής Μακεδονίας, όπως χαρακτηριστικά αναφέρει η απόφαση, λόγω «ανωριμότητας» του έργου και σοβαρότατων ελλείψεων στις απαιτούμενες μελέτες.

Αυτό, κυρία Υπουργέ, συνέβη παρά τις διαβεβαιώσεις σας εδώ, από το Βήμα της Βουλής, στις 16-12-2016, σε συζήτηση επίκαιρης ερώτησής μου, ότι το Υπουργείο σας έχει προγραμματισμό για ένταξη στο ΕΣΠΑ 2014-2020. Αυτό συνέβη, παρά τις πρώιμες, όπως αποδείχθηκε, ανακοινώσεις σας κατά την επίσκεψή σας στην Αμφίπολη στις 11 Μαΐου του 2017 ότι ξεκινά νέα φάση εργασιών στον ευρύτερο αρχαιολογικό χώρο της Αμφίπολης, με την ένταξη του έργου ύψους 1,5 εκατομμυρίου ευρώ.

Η δυσμενέστατη αυτή εξέλιξη, κυρία Υπουργέ, πλήττει, όπως αντιλαμβάνεστε, για μια ακόμη φορά το ακτινοβόλο και μοναδικό αυτό μνημείο της Αμφίπολης, το οποίο δυόμισι χρόνια τώρα και πλέον στέκει παρατημένο και κινδυνεύει να διανύσει έναν ακόμη χειμώνα χωρίς έργα. Αυτό, βεβαίως, να μου επιτρέψετε να πω πως αποτελεί εγκληματική αδράνεια και αδιαφορία.

Επειδή, λοιπόν, το Υπουργείο Πολιτισμού θα πρέπει προφανώς να υποβάλει εκ νέου τεχνικό δελτίο για την επιτυχή ένταξη του φακέλου, επειδή η ανασκαφή στον Λόφο Καστά έχει επανειλημμένως υποστεί την υποτίμηση αυτής της Κυβέρνησης, εγώ προσωπικά -και όπως φαίνεται δικαιώνομαι- την είχα χαρακτηρίσει πολιτική καταδίκη, κυρία Υπουργέ, αφ’ ενός με τη χρονολόγηση του μνημείου, ότι τάχα το μνημείο δεν είναι μακεδονικό, αφ’ ετέρου, βεβαίως και κυρίως, με την παντελή εγκατάλειψή του τόσο σε επίπεδο συνέχισης της ανασκαφής, αλλά ακόμα και στις στοιχειώδεις πράξεις προστασίας του μνημείου και διάσωσής του, σας ερωτώ ευθέως:

Ποιες είναι πλέον εκεί που φτάσαμε οι επόμενες κινήσεις και το συγκεκριμένο χρονοδιάγραμμα του Υπουργείου σας για την εκ νέου υποβολή του φακέλου, προκειμένου να μη χαθεί η προθεσμία της 31ης Δεκεμβρίου 2017 που θέτει η προκήρυξη της Περιφέρειας Κεντρικής Μακεδονίας;

Ποιος, βεβαίως, έχει την ευθύνη αυτής της αποτυχίας, την ευθύνη απόρριψης του φακέλου και ως εκ τούτου ποιος θα συντονίσει εκ νέου την υποβολή του φακέλου στο ΕΣΠΑ 2014 – 2020;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Σας ευχαριστώ, κυρία Αραμπατζή, γιατί μου δίνετε τη δυνατότητα να διευκρινίσω κάποια θέματα που αφορούν αυτό το πραγματικά μοναδικής λαμπρότητας μνημείο. Ωστόσο δεν υπάρχει ούτε φιάσκο, ούτε «ανωριμότητα», ούτε αδιαφορία.

Πράγματι, στο πλαίσιο του Περιφερειακού Επιχειρησιακού Προγράμματος της Κεντρικής Μακεδονίας 2014-2020 υποβλήθηκε προς ένταξη στις 2 Ιουνίου από το Υπουργείο Πολιτισμού και Αθλητισμού το έργο με τίτλο: «Στερέωση, συντήρηση, αποκατάσταση και ανάδειξη μνημείου Τύμβου Καστά στην Αμφίπολη Σερρών», με προϋπολογισμό 1,5 εκατομμύριο ευρώ στο πλαίσιο της επίσημης πρόσκλησης της Περιφέρειας Κεντρικής Μακεδονίας και με φορείς υλοποίησης τη Διεύθυνση Αναστήλωσης Αρχαίων Μνημείων, τη Διεύθυνση Συντήρησης Αρχαίων και Νεότερων Μνημείων και την Εφορεία Αρχαιοτήτων Σερρών.

Θα ήθελα να τονίσω αυτό το οποίο όλοι γνωρίζουμε, αλλά είναι σημαντικό να το θυμόμαστε, ότι αυτό είναι ένα ιδιαίτερα σύνθετο έργο, ένα πολύπλοκο έργο το οποίο απαιτεί πάρα πολλές ειδικές παραμέτρους. Αυτό το έργο περιλαμβάνει την οριστικοποίηση και εξειδίκευση των μελετών, τις εργασίες των ήδη υπαρχόντων μελετών για την Αμφίπολη, τις εργασίες αποκατάστασης και ανάδειξης του μνημείου, αλλά και της διαμόρφωσης και ανάπλασης του περιβάλλοντος χώρου του. Ταυτόχρονα, όμως, ενέχει –κι εδώ ερχόμαστε σε ένα πολύ σημαντικό κομμάτι- την επίλυση πολυπαραμετρικών επιστημονικών και τεχνικών προβλημάτων για τα οποία κατέστη αναγκαία η περαιτέρω διερεύνηση και ιεράρχηση των αναγκαίων εργασιών.

Λόγω, λοιπόν, της πολυπλοκότητάς του και της ανάγκης να προηγηθούν διερευνητικές εργασίες, προκειμένου να εκπονηθούν επιμέρους μελέτες για την ολοκληρωμένη στερέωση, συντήρηση, αποκατάσταση και ανάδειξη του μνημείου και του περιβάλλοντος χώρου του, το Υπουργείο μέσω της υποβληθείσας πρότασης προσπαθούσε να εξαντλήσει όλες τις δυνατότητες που παρέχει η νομοθεσία για την ωρίμανση του όλου έργου, σύμφωνα με το άρθρο 177 του ν.4412/2016, που αφορά τις δημόσιες συμβάσεις έργων, προμηθειών και υπηρεσιών.

Ωστόσο, η ειδική υπηρεσία διαχείρισης του Επιχειρησιακού Προγράμματος Περιφέρειας Κεντρικής Μακεδονίας απέρριψε το κατατεθέν τεχνικό δελτίο, ενδεχομένως διότι υπήρξε έλλειμα συνεννόησης μεταξύ των δύο φορέων. Συνήθως η πάγια τακτική είναι να υπάρχει μια προηγούμενη συνεννόηση μεταξύ των φορέων για τις διευκρινίσεις που απαιτούνται σε συγκεκριμένες τεχνικές λεπτομέρειες, διευκρινίσεις, διαχειριστικές παραμέτρους πριν κατατεθεί το τελικό δελτίο. Αυτό δεν έγινε και υπήρξε απόρριψη.

Το Υπουργείο Πολιτισμού και Αθλητισμού αμέσως κινητοποιήθηκε στις 2-8-2017 σε κοινή σύσκεψη όλων των εμπλεκομένων φορέων στην έδρα της Ειδικής Υπηρεσίας Διαχείρισης του Επιχειρησιακού Προγράμματος Περιφέρειας Κεντρικής Μακεδονίας στη Θεσσαλονίκη, όπου δόθηκαν εκατέρωθεν διευκρινίσεις και καταγράφηκαν τα απαιτούμενα στοιχεία για την εκ νέου υποβολή της πρότασης με χρονικό ορίζοντα –κι εδώ ερχόμαστε στο χρονοδιάγραμμα- την 20η Σεπτεμβρίου 2017 που θα υπάρξει και καινούργια συνάντηση, για να υπάρξουν τυχόν επιπλέον διευκρινίσεις που απαιτούνται, για την οποία εργάζονται αδιαλείπτως και πυρετωδώς όλο αυτό το διάστημα οι αρμόδιες διευθύνσεις του Υπουργείου Πολιτισμού και Αθλητισμού, δηλαδή η Διεύθυνση Αναστήλωσης, η Διεύθυνση Συντήρησης μαζί με την αρμόδια διαχειριστική αρχή του Υπουργείου.

Στο σημείο αυτό θα ήθελα να πω ότι δεν ήταν μόνο το έργο του Τύμβου Καστά στην Αμφίπολη που απερρίφθη. Ήταν και άλλα τέσσερα έργα τα οποία αφορούν τον Νομό Ημαθίας, τον Νομό Πέλλας και ένα στον Νομό Θεσσαλονίκης, στον Άγιο Ανδρέα Περιστερά.

Ωστόσο, θέλω να τονίσω το εξής: Οι ίδιες υπηρεσίες που επί χρόνια τώρα επιτελούν το έργο αυτό που όλοι βλέπουμε σε όλη την ελληνική επικράτεια και το θαυμάζουμε, επιτελούν και τις μελέτες και τα τεχνικά δελτία για να φτιαχτούν όλα αυτά έργα. Οι ίδιοι άνθρωποι έφτιαξαν αυτές τις μελέτες, κυρία Αραμπατζή. Οι ίδιοι άνθρωποι τις επιμελήθηκαν.

Θα ήθελα να τονίσω εδώ ότι οι υπηρεσίες του Υπουργείου Πολιτισμού και Αθλητισμού, ανεξαρτήτως της αρχής, έχουν διαδικασίες τις οποίες τηρούν και τις τιμούν διαρκώς με την ίδια επιστημονική επάρκεια και την ίδια αφοσίωση. Και θα ήταν απορίας άξιον αν σε ένα έργο τέτοιας μεγάλης εμβέλειας και λαμπρότητας και ιδιαιτερότητας, όπως είναι η Αμφίπολη και ο Τύμβος Καστά, αυτές οι ίδιες υπηρεσίες έδειχναν αμέλεια και αδιαφορία. Δεν ισχύει αυτό. Ίσα ίσα που το Υπουργείο σε συνεργασία με την Περιφέρεια και τον Περιφερειάρχη είμαστε σε πολύ καλή σχέση και συνεργασία για να τιμήσουμε όλοι μαζί αυτό το έργο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία Υπουργέ. Έχετε και δευτερολογία.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Πρόεδρε, είπατε ότι δεν υπάρχει βεβαίως φιάσκο. Αυτό είναι πολιτική σας εκτίμηση. Είπατε, όμως, ότι δεν υπάρχει ανωριμότητα. Προφανώς, αμφισβητείτε το έγγραφο της περιφέρειας που σας απάντησε και που λέει ότι για όλους τους παραπάνω λόγους το έργο κρίνεται ανώριμο. Το λέει η απόφαση της περιφέρειας.

Επίσης, είπατε ότι είναι πολύπλοκο και πολυπαραγοντικό έργο -είναι γνωστό αυτό, κυρία Υπουργέ- και χρειάζονται διαδικασίες. Δηλαδή, έπρεπε να ξεκινήσουν τα σωστικά μέτρα, που δεν ξεκίνησαν ποτέ. Σας θυμίζω ότι το 30% από την προηγούμενη μελέτη εκπονήθηκε επί των ημερών σας. Βεβαίως, μετά πρέπει να προχωρήσουμε σε όλες τις διαδικασίες ανάδειξης του μνημείου, ώστε να το καταστήσουμε επισκέψιμο.

Είπατε, λοιπόν, ότι προσπαθούσατε να εξαντλήσετε όλες τις δυνατότητες. Εγώ ρωτώ: Αυτές οι υπηρεσίες οι οποίες εκπονούσαν τη συγκεκριμένη μελέτη δεν είναι οι ίδιες υπηρεσίες, κυρία Υπουργέ, που εδώ και χρόνια και στα προηγούμενα κοινοτικά πλαίσια συνέτασσαν τα σχετικά δελτία με τον απαιτούμενο συντονισμό όλων των υπηρεσιών που εμπλέκονται, όπως πολύ καλά ξέρετε, με βάση τα κοινοτικά προαπαιτούμενα και το κοινοτικό πρωτόκολλο;

Δεν ήταν οι ίδιες υπηρεσίες αυτές οι οποίες έφεραν χίλια τριακόσια εννιά έργα, κυρία Υπουργέ, τον προηγούμενων χρόνων, 2,3 δισεκατομμύρια ευρώ; Τι άλλαξε ξαφνικά σε αυτές οι υπηρεσίες και πέντε τεχνικά δελτία επί των ημερών σας απορρίφθηκαν;

Γι’ αυτό, κυρία Υπουργέ, υπάρχει κάποια ευθύνη;

Φαντάζομαι ότι η ευθύνη του συντονισμού είναι πολιτική ευθύνη όλων αυτών των υπηρεσιών. Εγώ ρωτώ: Ποιος έχει αυτή την ευθύνη; Την έχετε εσείς; Την έχει η γενική γραμματέας του Υπουργείου, που φαντάζομαι ότι έχει την ευθύνη συντονισμού αυτών των έργων;

Θέλω, επίσης, να ρωτήσω το εξής: Εσείς, όταν ήρθατε στην Αμφίπολη στις 11 Μαΐου του 2017 και ανακοινώσατε στον σερραϊκό λαό και σε όλους τους όμορους νομούς που διψούσαν να ακούσουν δυόμισι χρόνια μετά μια θετική είδηση ότι αυτό το έργο επιτέλους θα προχωρήσει, ότι κάτι τέλος πάντων θα γίνει, δεν γνωρίζατε ότι υπάρχει ανωριμότητα της μελέτης;

Διότι, επίσης, λένε τα δημοσιεύματα ότι η Γενική Γραμματέας σας, η κ. Βλαζάκη, επικοινωνούσε με τον περιφερειάρχη Κεντρικής Μακεδονίας και με εσάς βεβαίως και σας διαβεβαίωνε ότι όλα βαίνουν καλώς. Ξέρατε, λοιπόν, ότι καρκινοβατεί το έργο;

Επίσης, τα δημοσιεύματα λένε ότι η περιφέρεια σάς είχε ενημερώσει ότι οι μελέτες έχουν πρόβλημα και είναι ανώριμες. Εσείς, λοιπόν, τι κάνατε για όλα αυτά; Περιμένατε, δηλαδή, τελευταία στιγμή να απορριφθεί το έργο;

Κυρία Υπουργέ, αυτό δεν λέγεται διαχειριστική ανεπάρκεια; Με συγχωρείτε, αλλά θυμάστε στην προηγούμενη επίκαιρη ερώτηση που σας είχα κάνει επί τη αναλήψει των καθηκόντων σας, ότι σας είχα εκφράσει πραγματικά την ικανοποίησή μου ότι εσείς, ένας άνθρωπος πολιτισμού, αναλαμβάνετε την ηγεσία αυτού του Υπουργείου και ήμουν πραγματικά πολύ αισιόδοξη ότι θα δώσετε τον καλύτερό σας εαυτό για την ανάδειξη και αυτού του ακτινοβόλου μνημείου της Αμφίπολης.

Ωστόσο, κυρία Υπουργέ, πραγματικά η όλη πορεία βεβαίως των δυόμισι χρόνων, πολλώ δε μάλλον και τώρα η τελευταία εξέλιξη, πραγματικά μας αφήνει βαθύτατα απογοητευμένους.

Καταλαβαίνετε ότι αυτή η υποτίμηση, που αποτελεί υποτίμηση του μνημείου της Αμφίπολης και όλης της εν γένει περιοχής, δεν μπορεί πλέον να γίνει άλλο ανεκτή, κυρία Υπουργέ. Πραγματικά, δεν μου απαντήσατε στην πρωτολογία σας στο καίριο ερώτημα που σας έκανα: Εγγυάστε αυτή τη στιγμή ότι θα προλάβουμε την προθεσμία της 31ης Δεκεμβρίου του 2017 ή θα χαθεί;

Διότι θα χαθεί, κυρία Υπουργέ. Ο τρίτος μακεδονικός χειμώνας, ο βαρύς, θα πέσει στην Αμφίπολη, με ό,τι αυτό συνεπάγεται για τη διάσωση του μνημείου και την εγκατάλειψή του στα καιρικά φαινόμενα και όλα αυτά.

Μας εγγυάστε, λοιπόν, ότι δεν θα χαθεί -που θα χαθεί- γιατί στο πιο αισιόδοξο σενάριο ότι θα εγκριθεί ο φάκελος στο ΕΣΠΑ μέχρι τον Δεκέμβριο, αλλά μέχρι τον Απρίλιο για τις σχετικές προετοιμασίες χάνεται ο χειμώνας. Μας εγγυάστε ότι δεν θα χαθεί όλο το 2018;

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, ολοκληρώστε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Ολοκληρώνω, κύριε Πρόεδρε και ευχαριστώ για την ανοχή σας.

Κυρία Υπουργέ, υπάρχει συστηματική εγκατάλειψη εδώ και δυόμισι χρόνια. Να μην αναφερθώ στις αλήστου μνήμης δηλώσεις του κ. Ξυδάκη, του προκατόχου σας, ότι η ανασκαφή της Αμφίπολης είναι σαν όλες τις άλλες ανασκαφές, ότι είναι Χόλυγουντ, ότι δόθηκαν υπέρμετρες χρηματοδοτήσεις και άλλες τέτοιες πραγματικά ανακριβείς δηλώσεις.

Εγώ θέλω να μου πείτε, συν τοις άλλοις, με το μείζον θέμα της ανάλυσης των οστών των νεκρών και του βαθμού συγγένειας των νεκρών τι είχε συμβεί; Διότι αυτό είναι εξόχως σημαντικό για την ιστορικότητα και την αξία του μνημείου.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, είμαστε στα πέντε λεπτά.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε.

Κυρία Υπουργέ, γιατί ο λαός των Σερρών και βεβαίως οι πολίτες όλης της Μακεδονίας δεν αντέχουν άλλη υποτίμηση του συγκεκριμένου μνημείου. Ζητούν την πολιτιστική, τουριστική ανάδειξή του και ό,τι αυτό σημαίνει για την οικονομία της περιοχής και της χώρας εν γένει.

Συγκεκριμένες απαντήσεις για την Αμφίπολη, σας παρακαλώ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δεν υπάρχει καμμία αδιαφορία. Δεν υπάρχει καμμία ολιγωρία. Όλα αυτά τα χρόνια, και τα προηγούμενα αλλά και τα τελευταία, γίνονται διαρκώς εργασίες, μελέτες και προστασία του μνημείου από την αποκάλυψή του, για να μην υποστεί χειρότερες ζημιές από τα καιρικά φαινόμενα. Έχουν ήδη γίνει γεωστατικές και στερεωτικές μελέτες, έχουν γίνει στερεωτικά έργα, έχει γίνει συντήρηση του θριγκού της τρίτης αίθουσας, έχουν γίνει μελέτες για χωματουργικές εργασίες και εργασίες για τα όμβρια ύδατα, για να μη βλάπτουν το μνημείο και το εκθέτουν στα νερά που συσσωρεύονται εκεί που έχει σκαφτεί, γύρω από το μνημείο.

Είπατε σχετικά με το τεχνικό δελτίο ότι είναι ανώριμο. Η υπηρεσία μας δεν θεωρεί ότι είναι θέμα ανωριμότητας. Θεωρεί ότι υπάρχει ανάγκη διευκρίνισης ορισμένων σημείων που είναι πάντα απαραίτητες, όπως ισχύει και με όλες τις άλλες περιφέρειες της Ελλάδας, πάντα λόγω του ότι τα καινούργια ΕΣΠΑ απαιτούν πολύ πιο εξειδικευμένες διευκρινίσεις, υπάρχει μια συνεργασία. Προφανώς, υπήρξε ένα έλλειμα επικοινωνίας και έγκαιρης επαφής και γι’ αυτό δημιουργήθηκε αυτή η απόρριψη. Όμως, εμάς μας ενδιαφέρει να προχωρήσουμε αυτό το λαμπρό έργο μαζί, σε συνεργασία, γιατί μόνο σε συνεργασία μπορούμε να το καταφέρουμε. Υπάρχει ένας ιστορικός ρόλος που όλοι αντιλαμβανόμαστε και πάνω απ’ όλα οι υπηρεσίες του Υπουργείου Πολιτισμού και οι ίδιοι άνθρωποι που και εσείς η ίδια παραδεχθήκατε ότι έχουν κάνει αυτά τα λαμπρά έργα. Πώς, λοιπόν, θα μπορούσαν αυτοί οι ίδιοι άνθρωποι να αποτύχουν τόσο οικτρά; Εμάς μας ενδιαφέρει το ίδιο να πετύχουμε και με την Αμφίπολη.

Όσον αφορά την χρονολογία του μνημείου, περιμένουμε την επιστημονική κατάθεση της ανασκαφέως. Από εκεί θα συμπεράνουμε και τη χρονολογία του μνημείου.

Ευχαριστώ, κυρία συνάδελφε.

**ΠΡΟΕΔΡΕΥΩΝ (Σπυρίδων Λυκούδης):** Συνεχίζουμε με την τρίτη με αριθμό 1326/23-8-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εξωτερικών με θέμα: «Η άρνηση του Υπουργού Δικαιοσύνης στην πρόσκληση της Εσθονίας για συμμετοχή της Γενικής Γραμματείας Ανθρωπίνων Δικαιωμάτων σε συνέδριο με τίτλο “Η κληρονομιά στον 21ο αιώνα των εγκλημάτων που διαπράχθηκαν από τα κομμουνιστικά καθεστώτα”».

Απαντά ο Αναπληρωτής Υπουργός Εξωτερικών κ. Γεώργιος Κατρούγκαλος.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, υπήρξε μια πρωτοβουλία της εσθονικής προεδρίας στην Ευρωπαϊκή Ένωση, του Υπουργείου Δικαιοσύνης της χώρας αυτής, με τον τίτλο που ανέφερα στην επίκαιρη ερώτησή μου. Γενικές γραμματείες προσκλήθηκαν για την καταδίκη των εγκλημάτων κομμουνιστικών καθεστώτων. Όπως το αναφέρω στον τίτλο της επίκαιρης ερώτησής μου, έτσι ακριβώς ήταν και η συγκεκριμένη εκδήλωση.

Έχω διατελέσει Υφυπουργός Εξωτερικών, ήμουν και είμαι για πολλά χρόνια υπεύθυνος εξωτερικών της Δημοκρατικής Συμπαράταξης. Μπορώ να θέτω τα ερωτήματα που θέτω προς το Υπουργείο Εξωτερικών, σπάνια αλλά με έναν τρόπο που να επιδέχονται μόνο επί του θέματος απαντήσεις και όχι γενικεύσεις και γενικολογίες.

Συγκεκριμένα, κύριε Υπουργέ, ρωτάω, πρώτον, αν είναι κοινός τόπος ότι τα θέματα εξωτερικής πολιτικής δεν είναι θέματα που αφορούν ψηφαλάκια, ψήφους, ψηφοθηρία.

Πρώτον, θεωρώ πως είναι, και πως όλες οι πολιτικές δυνάμεις που έχουν ασκήσει κυβερνητικό έργο, το ξέρουν καλά αυτό. Μία ενέργεια που σου φέρνει μία ψήφο στο εσωτερικό, σου δημιουργεί προβλήματα στο εξωτερικό ενδεχομένως. Κοιτάς, λοιπόν, αυτά να τα ζυγίσεις και να είσαι σοβαρός.

Δεύτερον, καταδικάζουμε εξ ορισμού όλοι τα «καλλιστεία καθαρμάτων», όπως τα ανέφερε συγκεκριμένος δημοσιογράφος στα ΝΕΑ προ ημερών; Δηλαδή -φεύγω από τον τίτλο που είναι δάνειος, είναι άλλου ανθρώπου, και πάμε στις δικές μας φράσεις- καταδικάζουμε τη λογική ενός ανταγωνισμού για το ποιος έχει κάνει λιγότερα ή περισσότερα εγκλήματα και για το ποιος είναι καλός ή κακός εγκληματίας; Προφανώς ναι. Και πρέπει αυτό να είναι τουλάχιστον δεδομένο του πολιτικού μας συστήματος.

Τρίτον, αντιμετωπίστηκε από τον Έλληνα Υπουργό Δικαιοσύνης το συγκεκριμένο θέμα με τον τρόπο που όλοι ξέρουμε. Γνωρίζουμε, όμως -και αυτό είναι το τρίτο δεδομένο, κύριε Κατρούγκαλε- ότι στην εξωτερική μας πολιτική, στην εξωτερική πολιτική, ένας Υπουργός και μία κυβέρνηση έχουν πολλές δυνατότητες να εκφράσουν τις επιφυλάξεις τους για μία πρωτοβουλία, πάρα πολλές. Δεν είναι μία η διαδικασία να εκφράσεις τις επιφυλάξεις σου. Είναι πολλές. Μπορείς, λόγου χάριν, να συμμετάσχεις με έναν γενικό γραμματέα, να συμμετάσχεις ακόμα πιο πολιτικώς χαλαρά με έναν πρέσβη. Έχεις, όμως, τη δυνατότητα και να απόσχεις, δεν πας.

Η επιστολή που ανοίγει ένα άλλο θέμα -δηλαδή ανοίγει το θέμα της σύγκρισης ναζισμού και σταλινισμού- είναι μία στάση ακατανόητη, διότι δημιουργεί προβλήματα χωρίς να βοηθάει πουθενά. Εκτός, βέβαια, εάν η βοήθεια έχει να κάνει με ψηφαλάκια. Αυτό, όμως, σας ζητώ να το καταδικάσετε από την πρώτη στιγμή.

Η ερώτησή μου είναι μία: Αυτή η επιστολή του Υπουργού Δικαιοσύνης εκφράζει την ελληνική εξωτερική πολιτική; Υπάρχει παρελθούσα τέτοιου είδους πολιτική στάση -όχι από κάποιον Βουλευτή εδώ ή εκεί, από Βουλευτές ή από κάποιον αναρμόδιο Υπουργό- που να εκφράστηκε από Πρωθυπουργό της χώρας, διπλωματικό γραφείο Πρωθυπουργού και Έλληνα Υπουργό Εξωτερικών;

Και για να τα πω πιο απλά: Ο κ. Κοτζιάς σήμερα είναι στα Σκόπια. Όμως, ήθελα ο κ. Κοτζιάς να είναι εδώ, ο ίδιος ο Υπουργός Εξωτερικών, όχι ο Αναπληρωτής του. Θα μπορούσε, βέβαια, η ερώτηση να απαντηθεί την άλλη εβδομάδα. Το θέμα δεν το θέτω για καίριες πολιτικές επιρροές. Το θέμα το θέτω για στρατηγικό ζήτημα της ελληνικής εξωτερικής πολιτικής. Θα προσυπέγραφε ο κ. Κοτζιάς την επιστολή του Υπουργού Δικαιοσύνης; Την προσυπογράφει εδώ και τώρα, σήμερα; Είστε υποχρεωμένος στο συγκεκριμένο ερώτημα να δώσετε την απάντησή σας.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Τον λόγο έχει ο κύριος Αναπληρωτής Υπουργός Εξωτερικών.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ευχαριστώ, κύριε Πρόεδρε.

Κύριε συνάδελφε, τα γεγονότα είναι ξεροκέφαλα και η ιστορία δεν ξαναγράφεται. Ο αντικομμουνισμός ήταν μία ιδεολογία μίσους που δίχασε την ελληνική κοινωνία μέχρι την πτώση της δικτατορίας. Είχε εγκαταλειφθεί από όλες τις πολιτικές δυνάμεις, ακόμα και από εκείνες που καθόριζαν την πολιτική τους γραμμή με βάση αυτόν τον προσανατολισμό. Και είναι εξαιρετικά -όχι απλώς επικίνδυνο- ολέθριο να γίνεται προσπάθεια να ξαναέλθει στην πολιτική ζωή της χώρας.

Επί των συγκεκριμένων ερωτήσεών σας οι θέσεις του Υπουργού Δικαιοσύνης αποτελούν τις επίσημες θέσεις της ελληνικής Κυβέρνησης; Αυτονοήτως, ναι.

Η δεύτερη ερώτηση αφορά το εάν εκφράστηκαν ποτέ παρόμοιες θέσεις με τον τρόπο αυτό από Υπουργό Εξωτερικών, όπως είπατε. Διαβάζω δήλωση του πρώην Υπουργού Εξωτερικών και Προέδρου του ΠΑΣΟΚ, κ. Ευάγγελου Βενιζέλου, στις 22-1-2006: «Είναι ανιστόρητο να επιχειρεί κάποιος να εξομοιώσει τα φαινόμενα του ναζισμού ή του φασισμού ή τα φαινόμενα των αυταρχικών δικτατοριών της Νοτίου Ευρώπης με τον κομμουνισμό ως σύστημα σκέψης και ως σύστημα κοινωνικής και πολιτικής οργάνωσης».

Ενδεικτικά την ίδια ημερομηνία ο κ. Λαλιώτης γράφει: «Η ταύτιση, η εξίσωση και ο συμψηφισμός του φασισμού και του ναζισμού τόσο με τις ιδέες, τη διαδρομή, την παράδοση και το αξιακό φορτίο των κομμουνιστικών κομμάτων, όσο και με την εξέλιξη των κρατικών μορφωμάτων και καθεστώτων του υπαρκτού σοσιαλισμού, αποτελούν μία συνειδητή απόπειρα ανατροπής ιστορικών δεδομένων και ιστορικών αληθειών, χωρίς μνήμη, ευαισθησία και ηθική, χωρίς γνώση για αδιαμφισβήτητες αλήθειες».

Και καλούσε ο κύριος Λαλιώτης να μην πλανιέται πάνω από την Ευρώπη ο αντικομμουνισμός ως φάντασμα, για να μην βρικολακιάσουν οι ψυχροπολεμικές θεωρίες περί «μαύρου» και «κόκκινου φασισμού, που εξομοίωναν τους θύτες με τα θύματα. Και προσδιόριζε την πολιτική αυτή, όσων θέλουν να ξαναφέρουν στο προσκήνιο αυτές τις ανιστόρητες θεωρίες, ως νέο αντικομμουνισμό και νέο ευρωπαϊκό μακαρθισμό.

Μήπως, όμως, αυτά τα έλεγαν μόνο εκπρόσωποι του ΠΑΣΟΚ;

Δύο προσπάθειες έγιναν σε ευρωπαϊκό επίπεδο για να ταυτιστεί ο κομμουνισμός με τον φασισμό. Η πρώτη το 2006 στο Συμβούλιο της Ευρώπης. Δεν συγκέντρωσε την αναγκαία καταστατική πλειοψηφία, δεν ψηφίστηκε από κανέναν Έλληνα Βουλευτή. Όχι μόνο από τους εκπροσώπους του ΠΑΣΟΚ που καταψήφισαν, αλλά από κανέναν Έλληνα Βουλευτή!

Το 2009 έχουμε ψήφισμα του Ευρωκοινοβουλίου που υπερψηφίστηκε. Δεν ψηφίστηκε, καταψηφίστηκε από το ΠΑΣΟΚ. Δεν ψηφίστηκε, με δήλωση αναλυτική και πολύ πειστική του κ. Βαρβιτσιώτη, από τη Νέα Δημοκρατία. Υπερψηφίστηκε από τον Ευρωβουλευτή του ΛΑΟΣ ευλόγως και από έναν μεμονωμένο Βουλευτή της Νέας Δημοκρατίας, που έκτοτε δεν είχε πολιτικό μέλλον.

Η δεύτερη απάντηση, λοιπόν, είναι ότι οι απόψεις που υποστηρίζετε τώρα, ποτέ μέχρι στιγμής δεν έχουν υποστηριχθεί από πολιτικούς ανθρώπους της Δημοκρατικής Παράταξης, αλλά και από το σύνολο του ελληνικού πολιτικού κόσμου μετά την πτώση της δικτατορίας, πράγμα που ήταν σημαντικό θεσμικό κεκτημένο, ακριβώς γιατί έβαζε τέρμα στην ιδεολογία του μίσους και στον διχασμό της ελληνικής κοινωνίας.

Η τρίτη ερώτησή σας είναι, πώς μπορεί να μετριαστεί η ζημιά που προκλήθηκε στα συμφέροντα της χώρας. Χθες απάντησε ο Υπουργός Δικαιοσύνης της Εσθονίας. Σας διαβάζω την πρώτη φράση: «Αγαπητέ Σταύρο, λυπάμαι για την απόφασή σου, αλλά εκτιμώ την εξήγησή σου για την άρνησή σου να παραστείς και μπορώ να εκθέσω τα επιχειρήματά μου για τη διαφωνία μου». Και συνεχίζει.

Δεν θα χαρακτηρίσω απολογητική την επιστολή αυτή, αλλά οπωσδήποτε δεν είναι αντιπαραθετική. Δείχνει ότι έχουμε μια σημαντική απόκλιση ως προς την αντίληψη των πραγμάτων με την κυβέρνηση μιας, κατά τα άλλα, φιλικής χώρας. Μήπως η άποψη της Εσθονίας είναι αυτή που είναι αυτή τη στιγμή πλειοψηφούσα στην Ευρωπαϊκή Ένωση; Μόνο οκτώ από τις είκοσι επτά χώρες ήταν παρούσες στο συνέδριο αυτό που καλούσε ο Υπουργός Δικαιοσύνης, ούτε καν όλες οι πρώην σοσιαλιστικές. Ούτε η Βουλγαρία ούτε η Ρουμανία ούτε η Σλοβενία ήταν παρούσες.

Οι απόψεις αυτές, επομένως, εξακολουθούν να είναι η αιχμή του δόρατος της άκρας δεξιάς στην Ευρώπη. Για ιστορικούς λόγους ορισμένες χώρες τις υιοθετούν. Σε καμμία περίπτωση δεν είναι πλειοψηφικές. Σε καμμία περίπτωση δεν απηχούν τις ελληνικές εμπειρίες, γιατί όπως είπε ο πρόεδρος του ελληνοισραηλινού επιμελητηρίου, δηλώνοντας ότι ο ίδιος ο άνθρωπος με τον καπιταλισμό είναι, δεν είναι κανένας κομμουνιστής, «Όλοι στην Ελλάδα ξέρουν ότι οι «χίτες» και οι ταγματασφαλίτες συνεργάστηκαν με τους Γερμανούς». Και λέει ο άνθρωπος ως Εβραίος, «Αυτοί είναι που σκότωναν τους Εβραίους και είναι οι Αριστεροί που πολεμούσαν τους Γερμανούς και προσπαθούσαν, όσο μπορούσαν, να σώσουν τους Εβραίους».

Και κλείνω...

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε και δευτερολογία. Το ξέρετε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ναι, είναι η τελευταία μου φράση.

**ΠΡΟΕΔΡΕΥΩΝ (Σπυρίδων Λυκούδης):** Πάμε στα έξι λεπτά, όμως. Καταλάβατε; Δεν γίνεται.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Επιφυλάσσομαι για τη δευτερομιλία μου. Είναι μια μικρή φράση.

Ο κ. Λαλιώτης πώς χαρακτήριζε αυτούς που επαναφέρουν αυτά τα θέματα; Στην ίδια δήλωση, που προφανώς θα καταθέσω στα Πρακτικά, τους χαρακτήριζε «ανιστόρητους» και «αλαζόνες», «αμνήμονες» και «τιποτόφρονες».

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η Ένωση Φυσικών Ελλάδος για την πολιτική Γαβρόγλου και ΣΥΡΙΖΑ – ΑΝΕΛ ανεφώνησε «Ήμαρτον!». «Ήμαρτον» αναφωνεί και όλη η ελληνική κοινωνία για όσα πράττουν, ειδικά όταν τα συγκρίνουν και με αυτά που έλεγαν και μέχρι πρόσφατα.

«Ήμαρτον», κύριε Υπουργέ, και γι’ αυτά που λέτε σήμερα. Προσπάθησα να κρατήσω το θέμα εκεί που του αξίζει, ως σχετιζόμενο με την ελληνική εξωτερική πολιτική. Και ξέρετε πάρα πολύ καλά, γιατί συμμετέχετε στο ΕΣΕΕ που συμμετέχουμε, ποια είναι η στάση μας στα θέματα εξωτερικής πολιτικής τα δυόμισι χρόνια που κυβερνάτε. Έρχεστε, λοιπόν, να μου πείτε αυτές τις ανοησίες; Έρχεστε να μου πείτε αυτά τα λόγια εδώ; Σας μίλησα έτσι;

Σας έθεσα συγκεκριμένα ερωτήματα και προσπάθησα να κατοχυρωθούν εδώ -και με τη δική σας συμφωνία- κοινές αρχές, κοινοί τόποι εξωτερικής πολιτικής. Τι μου λέτε τώρα εσείς; Σας ρώτησα αν είναι επίσημη στάση του Υπουργείου Εξωτερικών και να μου δώσετε συγκεκριμένα παραδείγματα. Σας είπα, όχι Βουλευτών. Δεν αναφέρατε ούτε έναν Υπουργό Εξωτερικών της χώρας και φυσικά ούτε τον κ. Κοτζιά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ο κ. Βενιζέλος δεν ήταν Υπουργός Εξωτερικών;

**ΑΝΔΡΕΑΣ ΛΟΒΕΡΔΟΣ:** Το 2006 ήταν Βουλευτής της Αντιπολίτευσης. Και το θέμα στο Συμβούλιο της Ευρώπης δεν αφορούσε τα εγκλήματα, τη δολοφονία είκοσι δύο χιλιάδων Πολωνών αξιωματικών στο δάσος του Κατίν, κύριε Υπουργέ...

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Μήπως πρέπει να καθίσετε εκεί, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Μιλάω εγώ τώρα κι εσείς ακούτε, όπως σας άκουγα επί έξι λεπτά.

…το οποίο η Σοβιετική Ένωση επί Γκορμπατσώφ αναγνώρισε ως αδίκημα, ως έγκλημα και αποτίεται κάθε χρόνο φόρος τιμής και σήμερα και επί πολλά χρόνια, από τη δεκαετία του ’80 και του ’90.

**ΧΡΗΣΤΟΣ ΚΑΤΣΩΤΗΣ:** Μαζί με τη CIA.

**ΑΝΔΡΕΑΣ ΛΟΒΕΡΔΟΣ:** Εκείνο που εγώ σας ερώτησα είναι να μου πείτε έναν Έλληνα Υπουργό Εξωτερικών. Κανέναν δεν αναφέρατε, ούτε και τον δικό σας, τον κ. Κοτζιά. Και παίξατε παιχνίδι πλιάτσικου -αυτό το παιχνίδι που παίζει ο κ. Κουρουμπλής και πολλοί σαν κι εσάς- απέναντι σε μια παράταξη που τα θέματα αυτά τα έχει κάνει καθαρά και οι ανακοινώσεις της τώρα ήταν πεντακάθαρες. Να τις διαβάσετε. Σε μας δεν θα παίζετε σε θολά νερά παιχνίδι, γιατί τα δικά μας τα νερά είναι καθαρά. Τα δικά σας είναι μπουρδουκλωμένα!

Για να πάμε τώρα στο θέμα. Μόνο αν κάποιος εθελοτυφλεί μπορεί να λέει αυτά που λέει ο κύριος Υπουργός σήμερα. Αν είναι θέση του Υπουργείου Εξωτερικών, του κ. Τσίπρα και του Διπλωματικού Γραφείου του Πρωθυπουργού; Είναι πρόσκαιρη η θέση της Ελλάδας, ότι δεν καταδικάζει εγκλήματα ή ότι κάνει «καλλιστεία εγκληματιών». Θα αλλάξει σε ένα χρονικό διάστημα, πολύ βραχύ, όταν θα γίνουν οι εκλογές και θα πέσετε. Δεν μου αναφέρατε, όμως, έναν Έλληνα Υπουργό Εξωτερικών ή έναν Έλληνα Πρωθυπουργό ή μια ανακοίνωση του Διπλωματικού Γραφείου Πρωθυπουργού ή του Διπλωματικού Γραφείου του Υπουργού Εξωτερικών με τέτοιο περιεχόμενο. Καμμία. Και επαναλαμβάνω, ούτε και του κ. Κοτζιά.

Όπως σας είπα, το θέμα δεν είναι αν εκφράζεις επιφυλάξεις. Μπορείς να εκφράσεις. Σας έδωσα δύο, τρία παραδείγματα. Ακόμα και επιφύλαξη βαρεία, που εκφράζεται με την αποχή, θα μπορούσες να κάνεις. Το θέμα είναι η επιστολή που έστειλε Υπουργός ελληνικής κυβέρνησης, που δεν γνωρίζει, βέβαια, τα θέματα εξωτερικής πολιτικής, ούτε τις μεθόδους της εξωτερικής πολιτικής. Και άνοιξε θέματα, για τα οποία έλαβε απάντηση από την ίδια την πραγματικότητα -υπάρχει ημέρα που από την Ευρωπαϊκή Ένωση χαρακτηρίζεται «ημέρα μνήμης» και η Κομισιόν εκφράστηκε και επ’ αυτού- από τον Εσθονό Υπουργό, που αν διαβάζετε αυτά που διαβάζετε από την επιστολή του, σημαίνει ότι χρειάζεστε -όπως έγραψε ο Γεώργιος Σκαμπαρδώνης και είναι δάνεια και αυτή η έκφραση- «κολλύριο εθελοτυφλίας», κύριε Υπουργέ. Και πονηρίας; Όχι. Πονηρός δεν είστε, γιατί οι παρακάτω φράσεις του Υπουργού Εσθονίας είναι κόλαφος για τον Έλληνα Υπουργό. Είναι κόλαφος. Είναι πολύ σκληρή η απάντηση.

Και, επίσης, πέρα από αυτά που είναι επίσημα θέματα πολιτικής, η αδυναμία σας να πάρετε θέση για ένα έγκλημα, είναι έλλειψη αρχών, είναι σαφής έλλειψη αρχών, είναι προσπάθεια άγρας κάποιων ψήφων που χάνετε προς τα αριστερά σας και θέλετε να τις μαζέψετε, είναι ασυναρτησία και έλλειψη συντονισμού στο επίπεδο της κυβερνητικής πολιτικής και χρειαστήκατε και ψέματα για να βελτιώσετε την επιρροή του πολιτικού σας λόγου. Χρησιμοποιήσατε και τα μέσα κυβερνητικής προπαγάνδας για να πείτε ότι είναι οκτώ οι συμμετέχοντες. Δεκαεννιά ήταν οι συμμετέχοντες. Και να φροντίσετε ως Κυβέρνηση το «Αθηναϊκό Πρακτορείο Ειδήσεων» να είναι σοβαρότερο σε αυτά τα οποία λέτε. Δημιουργεί εσφαλμένα δεδομένα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, πρέπει να ολοκληρώσετε.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, δεν ξέρω αν τα πράγματα τα έκανε χειρότερα ή καλύτερα η απάντηση που μου δίνετε σήμερα. Αυτό θα κριθεί από το τέλος και της δευτερολογίας σας. Ένα πράγμα ξέρω: Η χώρα χρειάζεται υπεύθυνη εξωτερική πολιτική. Με κομπίνες, με πονηρίες, με απόπειρα αλίευσης ψήφων στα θολά νερά, εξωτερική πολιτική δεν γίνεται. Και να είστε βέβαιος πως ό,τι ζημιές κάνετε στο επίπεδο των διεθνών σχέσεων της χώρας και των ευρωπαϊκών θεμάτων της, όλα αυτά θα διορθωθούν. Είναι πρόσκαιρα λάθη. Είναι τα λάθη που παράγει η παρουσία σας ως ΣΥΡΙΖΑ - ΑΝΕΛ στο πεδίο της διαχείρισης των θεμάτων της Ελλάδας και του Ελληνισμού.

Θα έρθει το τέλος σας και αυτό θα έρθει γρήγορα, κύριε Υπουργέ. Λυπάμαι για την απάντηση που μου δώσατε. Δεν σταθήκατε ούτε ένα δευτερόλεπτο στα ερωτήματά μου. Και σας καλώ, τώρα, στη δευτερολογία σας, πριν πείτε οτιδήποτε άλλο, να μου αναφέρετε μια φράση Έλληνα Υπουργού Εξωτερικών ή Πρωθυπουργού στην κατεύθυνση της επιστολής…

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Λοβέρδο.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε συνάδελφε, είναι δικαίωμά σας να θεωρείτε τη δήλωση του πρώην Υπουργού Εξωτερικών και πρώην Προέδρου του ΠΑΣΟΚ κ. Βενιζέλου, που διάβασα, ως ανοησία.

Θα ξεκινήσω τη δευτερολογία μου με μια ακόμη φράση από αυτή τη γνωστή, ωμή τοποθέτηση του κ. Λαλιώτη…

**ΑΝΔΡΕΑΣ ΛΟΒΕΡΔΟΣ:** Πάλι τα ίδια, κύριε Πρόεδρε.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Το μαντολίνο… που έμαθε την ιστορία από το μαντολίνο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** …που καλούσε αυτούς που τότε χαρακτήρισε «ανιστόρητους», «αλαζόνες», «αμνήμονες» και «τιποτόφρονες» να μην επαναλαμβάνουν θεωρίες που επιτρέπουν να πλανιέται πάνω από την Ευρώπη ο αντικομμουνισμός ως φάντασμα, για να μη βρικολακιάσουν οι ψυχροπολεμικές θεωρίες περί «μαύρου» και «κόκκινου» φασισμού, που εξομοιώνουν τους θήτες με τα θύματα.

Επαναλαμβάνω ότι αυτά ήταν κοινός τόπος του ελληνικού πολιτικού πολιτισμού μέχρις ότου εμφανιστείτε, προσφάτως, ορισμένοι από τον χώρο του ακραίου Κέντρου και της άκρας Δεξιάς που μετανάστευσε στη Νέα Δημοκρατία. Η ερώτηση είναι, γιατί συνέβη αυτό;

Ως προς τη Νέα Δημοκρατία η απάντηση είναι σαφής: Διότι είχαμε μία σταδιακή μετάλλαξη του κόμματος αυτού από την περίοδο της διακυβέρνησης Σαμαρά και ιδίως επιταχυνόμενη μετά τη μεταγραφή των γνωστών πολιτικών από τον ΛΑΟΣ.

Τα πράγματα είναι πιο ενδιαφέροντα σε ό,τι αφορά αυτό που ονομάζω «ακραίο Κέντρο». Πώς είναι δυνατόν να έχουμε Ευρωβουλευτή του ΠΑΣΟΚ που να επαναφέρει κλασικά πτωματολογικά επιχειρήματα, που τα ακούγαμε τη δεκαετία του ’50 στις δίκες, επικαλούμενη σφαγιασμό παππού της, που η ίδια μετά ομολόγησε ότι δεν έχει καμμία συγγένεια αίματος μαζί της; Πώς δικαιολογείται στέλεχος που ήταν στην εκτελεστική επιτροπή της κίνησης που κάνατε εσείς, κύριε Λοβέρδο, του ΡΙΚΣΣΥ, να δημοσιεύει άρθρα που να λέει ότι η Μακρόνησος είναι κατασκευή των κομμουνιστών ή που να πανηγυρίζει για τον Γράμμο;

Αυτή τη ρητορική την ξέραμε από αυτά τα έδρανα, όπου είναι λογικό να υπάρχει. Πώς μεταναστεύει, όμως, στα δικά σας έδρανα; Προφανώς ορισμένοι από σας προετοιμάζετε τη μετάβασή σας στη Νέα Δημοκρατία του κ. Μητσοτάκη, που έχει ήδη μεταλλαχθεί.

**ΑΝΔΡΕΑΣ ΛΟΒΕΡΔΟΣ:** Είσαι αλήτης!

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Άρα δεν ήταν για την εξωτερική πολιτική.

**ΑΝΔΡΕΑΣ ΛΟΒΕΡΔΟΣ:** Είσαι αλήτης!

Θα ήθελα τον λόγο επί προσωπικού, κύριε Πρόεδρε. Είναι πολιτική αλητεία αυτό.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Δεν ήταν για την εξωτερική πολιτική η ερώτησή σας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, αφήστε να ολοκληρώσει ο κύριος Υπουργός.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Δεν ήταν για την εξωτερική πολιτική η ερώτησή σας. Η ερώτησή σας ουσιαστικά δείχνει πού πηγαίνουν οι εκπρόσωποι του «ακραίου Κέντρου». Βεβαίως, δεν θα πάνε όλοι εκεί.

Ο κ. Λαλιώτης, που έλεγε αυτά τα οποία έλεγε τότε, ανάλογα λέει και τώρα. Η Δημοκρατική Συμπαράταξη έχει στίγμα. Το στίγμα αυτό δεν το δίνει ο Γράμμος, η Μακρόνησος, ούτε ο αντικομμουνισμός. Και πράγματι όσοι ταυτίζονται με αυτόν, προσδιορίζουν και το δικό τους προσωπικό μέλλον και το μέλλον της παράταξής τους.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Ξέρετε πολύ καλά ότι στη διαδικασία του κοινοβουλευτικού ελέγχου δεν υπάρχουν τέτοιες παρεμβάσεις.

**ΑΝΔΡΕΑΣ ΛΟΒΕΡΔΟΣ:** Το ξέρω.

**ΠΡΟΕΔΡΕΥΩΝ (Σπυρίδων Λυκούδης):** Όμως κι εγώ αντιλαμβάνομαι πως από την ώρα που ακούσατε ότι είστε υπό μεταγραφή, θέλετε να έχετε μια προσωπική απάντηση. Σας παρακαλώ, όμως, πάρα πολύ να μην ξεπεράσετε το λεπτό.

**ΑΝΔΡΕΑΣ ΛΟΒΕΡΔΟΣ:** Θα προσπαθήσω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Όχι, μην προσπαθήσετε. Να μην το ξεπεράσετε.

**ΑΝΔΡΕΑΣ ΛΟΒΕΡΔΟΣ:** Δώστε μου τη δυνατότητα να δώσω μια απάντηση σε αυτά που ακούστηκαν.

Επέμεινε δεύτερη φορά ο Αναπληρωτής Υπουργός Εξωτερικών στα δεδομένα που σχετίζονται με τη στάση του Ευάγγελου Βενιζέλου το 2006 στο πλαίσιο του Συμβουλίου της Ευρώπης.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Είναι προσωπικό αυτό, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Επί του προσωπικού, κύριε συνάδελφε, σας παρακαλώ πάρα πολύ!

**ΑΝΔΡΕΑΣ ΛΟΒΕΡΔΟΣ:** Θα σας πω τι πάει να κάνει. Επιχειρεί μια απόπειρα καταδίκης -που δεν πέρασε αν θυμάμαι καλά και καταδικάστηκε και από πολλούς- συγκεκριμένου ιδεολογικοπολιτικού καθεστώτος να την μεταφέρει στο πεδίο των εγκλημάτων, να την μεταφέρει από το 2006 στο 2009, που το Ευρωπαϊκό Κοινοβούλιο καταδίκασε και σε άλλο θέμα. Ο κ. Βενιζέλος ήταν σαφής σε αυτά που είχε πει και σε αυτά που υποστήριζε τότε και τώρα και...

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, επί του προσωπικού, σας παρακαλώ ιδιαιτέρως…

**ΑΝΔΡΕΑΣ ΛΟΒΕΡΔΟΣ:** Οι δικές μας ανακοινώσεις…

**ΠΡΟΕΔΡΕΥΩΝ (Σπυρίδων Λυκούδης):** …διότι ανοίξαμε ένα θέμα που δεν είναι σωστό!

**ΑΝΔΡΕΑΣ ΛΟΒΕΡΔΟΣ:** Ωστόσο, όλα αυτά τα ανέφερε -και επί του προσωπικού το υπογραμμίζω αυτό- για να στηρίξει επιχειρήματα πολιτικής αλητείας σε μια ερώτηση που ήταν στοχευμένη στο πεδίο της εξωτερικής μας πολιτικής. Και το έκανε από την πρώτη του τοποθέτηση, χωρίς εγώ να έχω κάνει καμμία σχετική αναφορά εάν και μίλησα πρώτος. Και ήρθε στο τέλος, εκνευρισθείς από την αδυναμία που έχουν τα επιχειρήματά του και από την έλλειψη επιχειρημάτων, να αρχίσει να μιλάει σε έναν βαθμό υψηλότερης πολιτικής αλητείας για μεταγραφές.

Εγώ, κύριε -σε εσάς αναφέρομαι που έχετε υπάρξει υπάλληλος Υπουργών του ΠΑΣΟΚ επί πάρα πολλά χρόνια- έχω κάνει δηλώσεις και τον καιρό της σύγκρουσής μου με τον πολιτικό χώρο, ότι από τον χώρο μου θα φύγω οριζοντίως, έχω κάνει δηλώσεις, οι οποίες με δεσμεύουν για όλη μου τη ζωή. Εσείς που είστε ευέλικτος, εσείς που η μέση σας είναι εύκαμπτη, εσείς που δεν έχετε οστά, αλλά είστε ένα μαλάκιο, το οποίο περιφέρεται πολιτικά από εδώ και από εκεί, εσείς μπορεί να τα λέτε αυτά, αλλά να τα κρατάτε για τον εαυτό σας. Για εμένα να είστε πολύ προσεκτικός. Δεν σας επιτρέπω…

**ΠΡΟΕΔΡΕΥΩΝ (Σπυρίδων Λυκούδης):** Απαντήσατε. Ευχαριστώ πολύ.

**ΑΝΔΡΕΑΣ ΛΟΒΕΡΔΟΣ:** Για να διατηρηθεί όποιο επίπεδο απέμεινε στις δυνατότητες που έδινε ακόμα και για έναν χαιρετισμό η προηγούμενη γνωριμία μας, σας δίνω τη δυνατότητα να μου ζητήσετε συγγνώμη. Εάν δεν το κάνετε, για εμένα δεν υπάρχετε πλέον.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, άλλη ώρα αυτό.

Ευχαριστώ πάρα πολύ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, δεν είναι δυνατόν να συνεχιστεί αυτό. Αντιλαμβάνεστε ότι εγώ έχω έναν ρόλο εδώ. Με πολύ μεγάλη άνεση και ανοχή σάς έδωσα τη δυνατότητα να μιλήσετε.

Και θα ήθελα να πω κάτι -θα το έλεγα αργότερα- με αφορμή το αίτημά σας να απαντήσετε τώρα. Ο Κανονισμός της Βουλής -όχι τυχαία, το ξέρετε πολύ καλά- δίνει για τον κοινοβουλευτικό έλεγχο συνολικά έντεκα λεπτά στην ερώτηση και στην απάντηση. Μέχρι τώρα οι δύο ερωτήσεις που έχουν γίνει, έχουν φτάσει περίπου στη μία ώρα, πενήντα λεπτά. Δεν είναι δυνατόν να συνεχιστεί αυτό. Με συγχωρείτε πολύ, βοηθήστε το Προεδρείο. Εγώ δεν ανήκω στην κατηγορία αυτών που κλείνουν μικρόφωνα, αλλά δεν μπορώ να κάνω αλλιώς.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Πρόεδρε, θα σας ρωτήσω κάτι και από την απάντηση σας μπορεί να μην επιμείνω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εγώ προχώρησα σε ορισμένους πολιτικούς προσδιορισμούς, για τους οποίους δώσατε τον λόγο επί προσωπικού στον κύριο συνάδελφο. Για τις δηλώσεις περί αλητείας, περί πολιτικού μαλακίου, περί εύκαμπτης μέσης θεωρείτε ότι δεν υπάρχει προσωπικό;

**ΠΡΟΕΔΡΕΥΩΝ (Σπυρίδων Λυκούδης):** Θεωρώ ότι υπάρχει, κύριε Υπουργέ. Κατανοείστε τη δυσκολία που έχει το Προεδρείο. Κάνουμε κοινοβουλευτικό έλεγχο και εκφωνούνται ομιλίες. Βοηθήστε με, σας παρακαλώ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Πρόεδρε, δεν αντιλαμβάνομαι πολύ καλά τη μονόπλευρη δυσκολία σας. Ούτως ή άλλως, όμως, ήθελα να σας πω ότι δεν θα αναφερθώ...

**ΠΡΟΕΔΡΕΥΩΝ (Σπυρίδων Λυκούδης):** Τώρα αυτό τι είναι; Είναι παρατήρηση επί της ουσίας, για να καταλάβω;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Όχι.

**ΠΡΟΕΔΡΕΥΩΝ (Σπυρίδων Λυκούδης):** Ποια είναι η μονόπλευρη; Τα είκοσι λεπτά που μιλήσατε πριν αντί για τρία;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ωραία, κύριε Πρόεδρε, δεν αντιδικώ μαζί σας, ούτε με τον συνάδελφο θέλω να αντιδικήσω. Προφανώς, όποιος τοποθετείται με τους όρους που τοποθετήθηκε, έχει ήδη προσδιοριστεί στα μάτια και στα αυτιά όσων μας άκουσαν. Οι απαντήσεις περιττεύουν. Ο ίδιος αυτοπροσδιορίστηκε με τους χαρακτηρισμούς που απηύθυνε σε εμένα. Δεν χρειάζεται εγώ να προσθέσω τίποτα άλλο.

(Στο σημείο αυτό ο Αναπληρωτής Υπουργός Εξωτερικών κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Κυρίες και κύριοι συνάδελφοι, ακολουθεί η δέκατη έκτη με αριθμό 1179/6-7-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. ΠαρασκευήςΧριστοφιλοπούλου προς τον Υπουργό Εσωτερικών,σχετικά με την προστασία και την ασφάλεια των κατοίκων των Αχαρνών.

Στην επίκαιρη ερώτηση θα απαντήσει ο Αναπληρωτής Υπουργός Εσωτερικών κ. Νικόλαος Τόσκας.

Παρακαλώ, κυρία συνάδελφε, έχετε τον λόγο για δύο λεπτά.

**ΠΑΡΑΣΚΕΥΗ** **ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε, αν και δεν θέλω να εξαντλήσετε τα περιθώρια της ανοχής σας στην προηγούμενη ερώτηση.

Δεν είναι για το παιδί που χάθηκε αρχές Ιουνίου στο Μενίδι στη σχολική γιορτή, είναι και για τις ζωές πολλών ανθρώπων, οι οποίοι ταλαιπωρούνται χρόνια. Αυτός ο θάνατος του μικρού Μάριου στο Μενίδι τον περασμένο Ιούνιο σηματοδότησε την εκ νέου απαρχή -γιατί έχουν γίνει πολλές- μιας προσπάθειας να αντιμετωπιστεί η εγκληματικότητα στον ιστορικό Δήμο των Αχαρνών, έναν δήμο με πολλαπλές δυνατότητες αλλά και με πάρα πολλά προβλήματα.

Κύριε Υπουργέ, σας κατέθεσα αυτή την ερώτηση λίγες μέρες μετά τον θάνατο του μικρού Μάριου. Πριν από αυτό το τραγικό γεγονός που θρήνησε το Πανελλήνιο, είχαν προηγηθεί κι άλλες ερωτήσεις και δικές μου και άλλων συναδέλφων. Διότι όπως είπα στο Προεδρείο, κύριε Υπουργέ, το πρόβλημα είναι διαχρονικό και δύσκολο και το γνωρίζετε πάρα πολύ καλά.

Αντιπαρέρχομαι το γεγονός ότι κι εσείς, όπως κι άλλοι συνάδελφοί σας, κάνετε πολύ καιρό να μου απαντήσετε. Χαίρομαι που είστε εδώ και θέλω στον χρόνο που έχω, να επικαιροποιήσουμε λίγο την κατάσταση, γιατί γνωρίζω πολύ καλά, όπως και όλοι, ότι στις 18 Ιουνίου εξαγγείλατε μια σειρά μέτρων. Τα μέτρα αυτά αφορούσαν και την καταστολή αλλά και την πρόληψη μέσω της κοινωνικής ένταξης των Ρομά. Γνωρίζετε πολύ καλά, κύριε Υπουργέ, ότι το πρόβλημα είναι τόσο μεγάλο, που οι κάτοικοι πολλές φορές έχουν πάρει την κατάσταση στα χέρια τους όχι με τη μορφή της αυτοδικίας.

Και σήμερα ακόμα ο σύλλογος κατά της εγκληματικότητας στον Δήμο Αχαρνών συνεργάζεται στενά -και θα σας το πουν τα στελέχη της ΕΛΑΣ- θα έλεγα ότι διεξάγει έναν είδους κλεφτοπόλεμο, κύριε Υπουργέ, δίνοντας τις πληροφορίες που πρέπει, έτσι ώστε οι άντρες και οι γυναίκες της ΕΛΑΣ να κάνουν τη δουλειά τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αλλά η ερώτησή μου είναι πέρα από αυτό. Περιμένω να μου δώσετε στοιχεία για τον αντίκτυπο, για τις ίδιες τις ενέργειες και περιμένω να τα καταθέσετε αυτά και να τα γνωρίζει η Βουλή των Ελλήνων και οι κάτοικοι της περιοχής, αλλά θέτω το κεντρικό ερώτημα που ήταν και στην αρχική γραπτή ερώτησή μου και παραμένει. Ποιο είναι το συνολικό σχέδιο αντιμετώπισης της εγκληματικότητας στον Δήμο Αχαρνών και στην περιοχή της δυτικής Αττικής;

Το ρωτώ αυτό, κύριε Πρόεδρε, γιατί γνωρίζετε ότι πολλές φορές η διακίνηση των ναρκωτικών, μπορεί να φύγει από την περιοχή των Αθηνών όπου εκλέγεσθε, και να πάει να μετοικήσει αλλού και το θέμα δεν είναι το πρόβλημα να το πηγαίνουμε από την Αθήνα στο Μενίδι και από το Μενίδι στο Ζεφύρι και από το Ζεφύρι στα Λιόσια και να πηγαίνει βόλτα. Το γνωρίζει πάρα πολύ καλά και ο κύριος Υπουργός και περιμένω συγκεκριμένες απαντήσεις επ’ αυτού.

Επίσης γνωρίζω -και θέλω να σας δώσω στοιχεία γι’ αυτό- ότι για παράδειγμα στην περιοχή της Αυλίζας, υπήρξε -απ’ ό,τι γνωρίζω από τους κατοίκους- μια μείωση των περιστατικών και μείωση της διακίνησης και μάλιστα σε πολύ ικανό βαθμό. Όμως σε άλλες περιοχές όπως η Αγία Σωτήρα όπου έχουμε καταυλισμούς και προφανώς είναι πολύ πιο δύσκολο το έργο της ΕΛΑΣ, δεν έχουμε αντίστοιχη μείωση και θέλω να σας πω ότι, παρ’ όλα αυτά, μέρες που είναι, έχουν ξεκινήσει εκ νέου οι πυροβολισμοί. Μάλιστα τον Δεκαπενταύγουστο συνέχισαν και μετά την παρέμβαση της Ελληνικής Αστυνομίας και την ηχορύπανση που είναι το έλασσον και τους πυροβολισμούς που είναι το μείζον.

Επειδή, λοιπόν, όλα αυτά χρειάζονται ένα σχέδιο, νομίζω ότι είναι ώρα να το παρουσιάσετε. Θα σας καλέσω από το Βήμα αυτό της Βουλής από κοινού με τους συναδέλφους σας στην Κυβέρνηση, και με την αρμόδια Επιτροπή Κοινωνικών Υποθέσεων και την Επιτροπή Δημόσιας Τάξης, να παρουσιάσετε ένα συνολικό σχέδιο.

Με την ανοχή σας, κύριε Πρόεδρε, θα αναφέρω κι άλλο ένα παράδειγμα.

**ΠΡΟΕΔΡΕΥΩΝ (Σπυρίδων Λυκούδης):** Μήπως μπορείτε να το κρατήσετε για τη δευτερολογία σας;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εντάξει, κύριε Πρόεδρε. θα ακούσω την απάντηση του Υπουργού και θα συνεχίσω μετά.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κυρία Χριστοφιλοπούλου.

Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Ευχαριστώ, κυρία Χριστοφιλοπούλου.

Χαίρομαι γιατί αναγνωρίζετε ότι το πρόβλημα είναι και μεγάλο και διαχρονικό. Πιστεύω ότι θα ήταν κοινοτοπία, αυτή τη στιγμή να πούμε πως μετά τη δεκαετία του ’90 οι άνθρωποι αυτοί ήρθαν κατατρεγμένοι να βρουν ένα καλύτερο τόπο, να βρουν τον τόπο τους -οι περισσότεροι απ’ αυτούς ελληνικής καταγωγής- ήρθαν και στριμώχτηκαν, στοιβάχτηκαν -θα έλεγα- χωρίς καμμία προοπτική, χωρίς κανένα σχέδιο στους χώρους της δυτικής Αττικής.

Στη συνέχεια τι έγινε στη διάρκεια των Ολυμπιακών Αγώνων; Τι έγινε όταν κάποιοι Υπουργοί προηγούμενων κυβερνήσεων, ωθούσαν ναρκομανείς, αυτούς τους άρρωστους ανθρώπους, στις περιοχές αυτές, προκειμένου να μη βρίσκονται στο κέντρο της Αθήνας;

Επίσης νομίζω ότι αναγνωρίζουμε όλοι πόσο δύσκολα -και όχι μόνο με αστυνομικά μέτρα- μπορούν να λυθούν καταστάσεις εξαθλίωσης και καταστάσεις μεγάλης παραβατικότητας και εγκληματικότητας σαν και αυτές που είχαν συσσωρευθεί για πολλές δεκαετίες στη μεγάλη περιοχή της δυτικής Αττικής και που παρόμοια κατάσταση ίσως δεν υπάρχει πουθενά στην Ελλάδα.

Για να μη μακρηγορώ πάνω στην κατάσταση η οποία υπάρχει και η οποία είναι γνωστή σε όλους μας, εγώ θα ήθελα να σας πω ότι τα μέτρα τα οποία εξαγγέλθηκαν και υλοποιήθηκαν -γιατί κάποιοι νόμιζαν ότι ήταν μέτρα της μιας ημέρας ή της μιας εβδομάδας ή του πρώτου μήνα μετά το τραγικό περιστατικό που έγινε τον Ιούνιο με το παιδάκι που έχασε τη ζωή του- εμείς δεσμευτήκαμε ότι θα ιδρύσουμε στη δυτική Αττική, με έδρα τον Δήμο Αχαρνών, Τμήμα Αστυνομικών Επιχειρήσεων Δυτικής Αττικής, το οποίο έγινε.

Δεύτερον, δεσμευτήκαμε ότι θα γίνουν στοχευμένες συνεχείς δράσεις με ειδικές δυνάμεις, ΟΠΚΕ, ΟΕΠΤΑ, «ΔΙΑΣ» κ.λπ. της Αστυνομίας, προκειμένου να ελεγχθεί η παραβατικότητα και η εγκληματικότητα. Έγινε. Συνεχίστηκε. Συνεχίζεται.

Τρίτον, δεσμευθήκαμε για ενίσχυση των υπηρεσιών με αστυνομικό προσωπικό, που έχει ήδη γίνει στα Αστυνομικά Τμήματα Αχαρνών, Φυλής, Ζεφυρίου, Ασπροπύργου, Μεγάρων και θα ενισχυθεί και με άλλο προσωπικό μετά την αποφοίτηση από τις σχολές.

Τέταρτον, δεσμευτήκαμε ότι δεν θα σταματούσαμε και δεν θα ήταν παροδικά αυτά τα μέτρα, πράγμα που έγινε.

Σας αναφέρω και κάποια νούμερα, γιατί τα νούμερα έχουν σημασία και δεν είναι επικοινωνιακή πολιτική, όπως αναφέρετε στην ερώτησή σας. Είναι πρακτικά μέτρα, τα οποία όχι από τον Ιούνιο αλλά από τον Μάρτιο έχουν ξεκινήσει.

Έγιναν τρεις χιλιάδες διακόσιες είκοσι επτά γενικές και ειδικές δράσεις και εκατόν δώδεκα εξορμήσεις. Ελέγχθηκαν πενήντα μία χιλιάδες άτομα. Προσήχθησαν δεκαέξι χιλιάδες. Συνελήφθησαν χίλιοι πεντακόσιοι μέχρι χτες.

Πότε είχαν γίνει παρόμοιες ενέργειες; Πότε είχαν γίνει τέτοιες επιχειρήσεις; Νομίζω ότι αναγνωρίσατε σε αυτά που είπατε πριν ότι η κατάσταση έχει αλλάξει. Πράγματι δεν μπορεί να αλλάξει μόνο με αστυνομικά μέτρα, αλλά από τη μεριά τη δική μας, σαν αρχή, έχουμε ξεκινήσει με τα αστυνομικά μέτρα τα οποία είναι πολύ αποτελεσματικά και στη συνέχεια αν χρειαστεί, θα αναφερθώ και σε επιμέρους επιχειρήσεις σε περιοχές που δεν τολμούσε, όχι να πάει οποιοσδήποτε πολίτης αλλά ούτε περιπολικό να πάει.

Αν θέλετε, να αναφερθούμε και στο Στρατόπεδο «Καποτά», που ήταν το άντρο παραβατικότητας και εγκληματικότητας, και στο τι επιχείρηση συνδυασμένη έγινε, που δεν τολμούσε κανένας να κάνει ούτε από τους προηγούμενους Υπουργούς ούτε από τις προηγούμενες διοικήσεις της Αστυνομίας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, αν ήθελα να βάλω κομματικά «γυαλιά» επειδή προκαλούμαι -είδατε την πρωτολογία μου- το ζήτημα δεν σηκώνει κομματική αντιμετώπιση, θα μπορούσα να μιλήσω για το φιάσκο της Αμυγδαλέζας, όπου ο ΣΥΡΙΖΑ, όταν τότε ο κύριος Υπουργός ήταν διευθυντής Υπουργού του ΠΑΣΟΚ, έπαιξε χοντρό παιχνίδι στην Αμυγδαλέζα και μετά πήγε και έκανε μια δεύτερη Αμυγδαλέζα. Δεν θα μιλήσω, λοιπόν, κομματικά.

Δεν είναι μόνο το παιδί που χάθηκε. Ξαναλέω ότι είναι πολύ σοβαρό το ζήτημα για να πάμε κομματικά. Δεν θα σας μιμηθώ, κύριε Υπουργέ. Απλώς θα σας πω ότι υπήρξαν και άλλες φορές που έγινε ακριβώς το ίδιο πράγμα, που αυξήθηκαν όντως οι περιπολίες -και γι’ αυτό αναφέρομαι στην ερώτησή μου- έγινε μια μικρή βελτίωση και μετά αφέθηκε το πράγμα.

Επειδή η απόφασή σας αφορά έναν χρόνο, τι θα γίνει μετά από αυτόν τον χρόνο, κύριε Υπουργέ; Ποιο θα είναι το μόνιμο σχέδιο αντιμετώπισης;

Μη μου πείτε για το «Καποτά», γιατί με προκαλέσατε. Το «Καποτά» καλά κρατεί, κύριε Υπουργέ, και αν δεν το ξέρετε, πάτε και ρωτήστε. Πάτε και ρωτήστε στο τμήμα εκεί. Πάτε και ρωτήστε τους κατοίκους των Αχαρνών. Πάτε και ρωτήστε τον σύλλογο. Πάτε και ρωτήστε τα στελέχη σας. Καλά κρατεί το «Καποτά», κύριε Υπουργέ.

Η ερώτηση είναι προς την Κυβέρνηση. Γιατί το «Καποτά» δεν κλείνει; Πάλι εγώ δεν θα φορέσω τα «γυαλιά» που θέλει ο κύριος Υπουργός, ο οποίος τα φόρεσε μια χαρά.

Μετά τον καταστροφικό σεισμό του 1999 έχουν γίνει πολλές ατελέσφορες προσπάθειες. Μέσα στο «Καποτά» υπάρχουν διάφορα κυκλώματα και μαφίες που συνδέονται με άλλα κυκλώματα και μαφίες, που αφορούν λαθρεμπορία όπλων, τσιγάρων και δυστυχώς και trafficking, ληστείες, κάθε είδους παραβατικότητα και εγκληματικότητα.

Κάνατε επιχειρήσεις στο «Καποτά». Κλείστε το «Καποτά»! Το «Καποτά» καλά κρατεί, κύριε Υπουργέ. Αυτό χρειάζεται σχέδιο, χρειάζεται συνεννόηση με τους συνάδελφους σας στην Κυβέρνηση, χρειάζεται διυπουργικό σχέδιο.

Σας πέταξα και τα μπαλάκι της στήριξης από άλλα κόμματα και από την Αντιπολίτευση, γιατί εμείς δεν βάζουμε παρωπίδες, κάθε φορά να στηρίζουμε ό,τι μας βολεύει. Σας είπα να έρθετε στην Επιτροπή Κοινωνικών Υποθέσεων και στην Επιτροπή Δημόσιας Τάξης να τα δούμε μαζί. Γιατί μιλήσατε –όχι εσείς, οι συνάδελφοί σας και σωστά- για μέτρα κοινωνικής ένταξης, συνέχεια όσων έχουν ήδη υπάρξει από το παρελθόν, από τις κυβερνήσεις του ΠΑΣΟΚ. Το αντιπαρέρχομαι.

Γνωρίζετε, όμως, πάρα πολύ καλά ότι υπάρχουν συνάνθρωποί μας Ρομά, οι οποίοι δεν είναι καν καταγεγραμμένοι στην πολιτεία. Το γνωρίζετε πολύ καλά ότι οι άνθρωποι αυτοί, οι συμπολίτες μας, οι Ρομά, δεν έχουν καταγραφεί, δεν έχουν ταυτότητα, δεν έχουν ΑΜΚΑ, δεν μπορούμε να τους βρούμε και να τους εντάξουμε και να τους βοηθήσουμε και να τους στηρίξουμε. Αυτό το πράγμα θα υπάρχει όσο δεν εκπονείται ένα συνολικό σχέδιο, το οποίο θα αναστείλει τη ροή του χρήματος γύρω από τις ενέργειες που είπα και γι’ αυτό σας ρωτώ και πάλι και δεν μου απαντάτε.

Γιατί αυτά έχουν ξαναγίνει, κύριε Υπουργέ. Τώρα είχαμε τον χαμό του παιδιού. Γιατί πριν στις ερωτήσεις μου μετά την επίσκεψη της ίδιας της κ. Γεννηματά και την συνάντηση με τον Σύλλογο της Εγκληματικότητας επανήλθα. Απαντούσατε σαν να ήταν όλα καλά. Έγινε το τραγικό συμβάν και εντάθηκε.

Αυτό, όμως, δεν αφορά κόμματα και χρώματα. Είναι ένα ελληνικό φαινόμενο και το έχουμε ζήσει και με τις ζώνες ασφαλείας. Όταν γίνονται τραγικά δυστυχήματα, θυμόμαστε όλοι και λέμε να φοράμε ζώνη και μετά το αφήνουμε. Πρόκειται για κοινωνικές στάσεις και αντιλήψεις κι αυτός εδώ ο θεσμός του Κοινοβουλίου οφείλει να προσπαθεί να διαμορφώνει νέου είδους στάσεις και αντιλήψεις.

Γι’ αυτό, κύριε Υπουργέ, παρακαλώ θερμά, απαντήστε μου. Υπάρχει αυτό το σχέδιο; Τι θα κάνετε με το «Καποτά»; Θα το κλείσετε το «Καποτά»; Θα έχετε την αμέριστη στήριξή μας. Και τρίτον, θα μπορέσετε να το αναστείλετε, όχι μόνο για έναν χρόνο αλλά εις το διηνεκές; Τι θα χρειαστεί γι’ αυτό. Ξαναλέω ότι εμείς τουλάχιστον, ως Δημοκρατική Συμπαράταξη, θα σταθούμε πολύ θετικά σε όποια τέτοιου είδους στρατηγική μας αναπτύξετε.

**ΠΡΟΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα κάτω δυτικά θεωρεία της Βουλής η Πρόεδρος της Επιτροπής Τρεχουσών Υποθέσεων του Κογκρέσου Τοπικών και Περιφερειακών Αρχών του Συμβουλίου της Ευρώπης κ. Γκαμπριέλ Νεφ, η Προϊστάμενη της Διεύθυνσης Νομοθετικών Δραστηριοτήτων του Κογκρέσου Τοπικών και Περιφερειακών Αρχών του Συμβουλίου της Ευρώπης κ. Ρενάτε Ζίγκουντ και η Περιφερειάρχης Αττικής κ. Ρένα Δούρου.

Αγαπητές φίλες και αγαπητή κυρία Περιφερειάρχη, καλώς ήλθατε στο ελληνικό Κοινοβούλιο.

(Χειροκροτήματα)

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Εγώ, βέβαια, έχω εκπαιδευτεί να είμαι πιο ψύχραιμος και να απαντάω με αριθμούς. Έγιναν επιχειρήσεις και στο Στρατόπεδο «Καποτά» και στον Ασπρόπυργο, αν θυμάστε, με τα μεγάλα εργοστάσια παραγωγής λαθραίων τσιγάρων και οι άλλες επιχειρήσεις όπου κατασχέθηκαν πολύ μεγάλες ποσότητες αιθυλικής αλκοόλης, που τροφοδοτούσαν περιοχές με παράνομο και επικίνδυνο αλκοόλ. Θα μπορούσα να αναφερθώ σε ολόκληρο πακέτο επιχειρήσεων, για να μη λέει η κ. Χριστοφιλοπούλου ότι δεν έχουμε σχέδιο.

Θα μπορούσα να μιλήσω αρκετή ώρα, αναφέροντας τις τεράστιες προσπάθειες οι οποίες έγιναν από πλευράς αστυνομικών αρχών, σε περιβάλλον που δεν είχε συνηθίσει να ελέγχεται, σε περιβάλλον που τα μικρά παιδάκια σε ένα πολύ μεγάλο ποσοστό δεν πηγαίνουν στο σχολείο –και αυτό δεν είναι καινούργιο φαινόμενο-, σε ένα περιβάλλον που οι άνθρωποι εκεί παλιά ασχολούνταν με παραδοσιακές επαγγελματικές ενασχολήσεις και κάποιοι από αυτούς ασχολήθηκαν, για λόγους που δεν είναι απλά κοινωνικοί -γιατί οι κοινωνικοί λόγοι δεν είναι ουδέτεροι και απολίτικοι, κυρία Χριστοφιλοπούλου,- με τα ναρκωτικά και το εμπόριο όπλων.

Έγιναν τεράστιες επιχειρήσεις. Ξέρω ότι δεν αρκεί αυτό, όσο έντονες, εντατικές και αποτελεσματικές και εάν είναι αυτές. Το λέω και το ξαναλέω ότι μόνο οι αστυνομικές επιχειρήσεις, μόνο η αστυνομική καταστολή και οι έλεγχοι δεν αρκούν. Είναι θέμα που πρέπει να απασχολήσει όλες τις πλευρές στον χώρο του Κοινοβουλίου και στο χώρο της Κυβέρνησης, προκειμένου να γίνουν τα βήματα εκείνα που χρειάζονται για να πάψει να είναι η περιοχή αυτή και περιοχή εκτός ελέγχου και περιοχή προβληματική και με εγκληματική δραστηριότητα.

Είναι αλήθεια ότι πολλά βήματα πρέπει να γίνουν και σε αυτήν την κατεύθυνση είμαστε. Εμείς σε ό,τι αφορά τις αστυνομικές επιχειρήσεις δουλεύουμε με σύστημα και αυτά τα αποτελέσματα τα ξέρουν οι κάτοικοι, χωρίς αυτό να σημαίνει ότι έχει γίνει παραδεισένιος τόπος και δεν υπάρχει παραβατικότητα. Έχει φανεί, όμως, ότι ακόμη και στο θέμα της ηχορύπανσης, όχι της μεγάλης εγκληματικότητας, έχουν υπάρξει τεράστιες διαφορές και ο κόσμος το έχει αναγνωρίσει.

Τώρα, εάν κάποιοι δεν το βλέπουν, λυπάμαι. Δεν μπορώ να κάνω τίποτα.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, ακολουθεί η δέκατη έβδομη με αριθμό 1184/7-7-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον Υπουργό Εσωτερικών, με θέμα: «Η βεβήλωση του ιερού μνημείου του Αγνώστου Στρατιώτου, ως αποτέλεσμα συνεχούς ατιμωρησίας».

Στην επίκαιρη ερώτηση θα απαντήσει ο κ. Τόσκας.

Τον λόγο έχει ο κ. Γρέγος για δύο λεπτά.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Η ερώτηση αυτή κατατέθηκε στις 7-7-2017. Τώρα πλέον, βέβαια, δεν είναι επίκαιρη. Αλλά σίγουρα θα είναι επίκαιρη μετά από λίγο καιρό, γιατί αυτά τα φαινόμενα -όπως αναφέρει και η ερώτηση- είναι συνεχή και επαναλαμβανόμενα. Για μια ακόμα φορά είδαμε αυτό το τραγικό φαινόμενο. Είναι ένα φαινόμενο που προσβάλλει βάναυσα όλους εμάς τους Έλληνες, δηλαδή οι γνωστές συμμορίες των παρακρατικών να βεβηλώνουν το μνημείο του Αγνώστου Στρατιώτου και όχι μόνο αυτό, αλλά να κινδυνεύουν και οι ζωές των ευζώνων αλλά και των αστυνομικών που βρίσκονταν εκεί.

Και καθώς μιλάω για τις αστυνομικές δυνάμεις, να πούμε ότι ήταν γνωστή η δράση των συγκεκριμένων συμμοριών. Οι αστυνομικές δυνάμεις απ’ ό,τι γνωρίζουμε δεν έχουν κάνει κάποιες συλλήψεις. Να πω και πάλι ότι η ερώτηση αυτή έγινε στις 7 Ιουλίου και να προειδοποιήσω ότι αυτά που θα μας απαντήσει ο κύριος Υπουργός ίσως χρειαστεί να μας τα ξαναπεί σε επόμενη ερώτηση.

Έχουμε καταθέσει ως Βουλευτές της Χρυσής Αυγής πάρα πολλά ερωτήματα που αφορούν θέματα αρμοδιότητας του Υπουργού και περιμένουμε πάρα πολλές απαντήσεις.

Να πούμε ότι τέτοια φαινόμενα παρουσιάζονται μόνο στην Ελλάδα. Δεν υπάρχουν πουθενά αλλού στον κόσμο. Κάθε Σαββατοκύριακο βλέπουμε στα Εξάρχεια να καίγεται η περιοχή. Είναι πολύ πιθανό να γίνουν και αυτό το Σαββατοκύριακο. Θα γίνουν και στο Σύνταγμα, όπως είπα και πριν.

Έχουμε επικοινωνία και καταγγελίες από πολλούς αστυνομικούς, απλούς αστυνομικούς, ανώτερους και ανώτατους αξιωματικούς, οι οποίοι μας επιβεβαιώνουν ότι έχει δοθεί ρητή εντολή να μη γίνονται συλλήψεις όσον αφορά τέτοια φαινόμενα αλλά ακόμα και χειρότερα.

Και να σας πω ότι με έναν πολύ απλό –παιδικό θα τον χαρακτήριζα- σχεδιασμό θα μπορούσαν αυτά τα άθλια υποκείμενα να συλληφθούν και να οδηγηθούν στη δικαιοσύνη. Αυτό απαιτούμε εμείς, αυτό απαιτεί και ο ελληνικός λαός. Και όχι μόνο να οδηγηθούν στη δικαιοσύνη, αλλά να τους βγάλουμε επιτέλους τις κουκούλες, να δούμε και ποιοι είναι και ποια είναι τα ονόματά τους. Αν και τους ξέρετε και εσείς, τους ξέρουμε και εμείς, τους ξέρουν και όλοι.

Περιμένουμε την απάντηση με πολύ μεγάλο ενδιαφέρον.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε και για τη συνέπεια στον χρόνο.

Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Και εγώ θα είμαι συνεπής στον χρόνο, κύριε Πρόεδρε.

Να υπενθυμίσω ότι τις απογευματινές ώρες στις 18 Μαΐου στο κέντρο της Αθήνας, με αφορμή τη συζήτηση του πολυνομοσχεδίου που συζητείτο στη Βουλή, πραγματοποιήθηκαν προγραμματισμένες συναθροίσεις συνδικαλιστικών και επαγγελματικών φορέων στην πλατεία Συντάγματος και στην πλατεία Ομονοίας.

Παράλληλα, όμως, έγιναν και συναθροίσεις αναρχικών οργανώσεων μπροστά στον Άγνωστο Στρατιώτη εδώ στο Σύνταγμα. Εκδηλώθηκαν έντονα αστυνομικά μέτρα για την αποτροπή επεισοδίων και ελήφθησαν όλα τα επιχειρησιακά μέτρα που απαιτούντο. Συνελήφθη ένα άτομο που εκδήλωνε επιθέσεις και βρέθηκαν εντός του σακιδίου του ένα τσεκούρι, μια βαριοπούλα.

Το άτομο αυτό προσήχθη στον εισαγγελέα και όρισε δικάσιμο στην αρχή την 1 Ιουνίου και στη συνέχεια στις 27 Νοεμβρίου και ήρθη η κράτησή του. Όσον αφορά τις άλλες φθορές, που λέτε, διενεργείται προανάκριση.

Και τέλος πάντων είναι απαράδεκτο να αφήνετε εικασίες ότι υπάρχουν εντολές μη σύλληψης ανθρώπων οι οποίοι παραβατούν. Καμμία τέτοια εντολή δεν έχει δοθεί. Ίσα-ίσα, το αντίθετο, υπάρχουν αυστηρές οδηγίες και εντολές για τη σύλληψη όσων παραβατούν. Βέβαια υπάρχουν περιπτώσεις στις οποίες δεν είναι δυνατό, μερικές φορές, όταν γίνεται συγκέντρωση μεγάλου αριθμού ατόμων, να συλληφθούν όλοι όσοι παραβατούν. Τα προβλήματα αυτά δεν είναι καινούργια στη χώρα μας. Οι αστυνομικές δυνάμεις κάνουν ό,τι μπορούν και έχουν το ελεύθερο στο πλαίσιο του νόμου να εφαρμόζουν ακριβώς ό,τι προβλέπεται από τον νόμο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Μίλησε ο κύριος Υπουργός για μία σύλληψη. Είναι πάρα πολύ λίγο η μία σύλληψη. Εξάλλου τα φαινόμενα αυτά, όπως είπα και πριν, είναι συνήθη. Και δεν είναι απλές φθορές. Εδώ μιλάμε για τη βεβήλωση του μνημείου των πεσόντων ηρώων, είναι κάτι πάρα πολύ παραπάνω.

Ωστόσο θα ήθελα να σας κάνω και κάποιες προτάσεις όσον αφορά την αντιμετώπιση τέτοιων περιστατικών. Θα μπορούσατε να παρακολουθούσατε αυτήν τη δράση των συμμοριών από την αρχή μέχρι το τέλος, δηλαδή, από την εκδήλωση μέχρι και την καταφυγή τους στις γνωστές γιάφκες. Μπορείτε, επίσης, να τους παρακολουθείτε και από τον γνωστό ιστότοπο του αντιεξουσιαστικού χώρου, στον οποίο αναρτώνται όλες οι εγκληματικές τους δράσεις. Να πούμε εδώ ότι στη Γερμανία ο συγκεκριμένος ιστότοπος έκλεισε από τις αρχές και συνελήφθησαν οι διαχειριστές. Κάτι τέτοιο δεν πιστεύω να γίνει εδώ στην Ελλάδα.

Επίσης, η παρακολούθηση τέτοιων ατόμων δεν γίνεται όπως παλιά ούτε καν μέσω κοινών τηλεφώνων. Χρησιμοποιούνται άλλοι μέθοδοι επικοινωνίας αυτών των εγκληματικών στοιχείων. Μπορείτε να ψάξετε και να τους βρείτε.

Σας είχα κάνει και ένα ερώτημα σχετικά με την επανασύσταση της Ομάδας Δ, η οποία ήταν πάρα πολύ αποτελεσματική και περιμένω και τη σχετική απάντηση.

Άλλη πρόταση είναι ότι θα θέλαμε να έχουν πιο ρητές εντολές οι επικεφαλής των μέτρων τάξης ώστε να γίνονται άμεσα οι συλλήψεις. Να εξοπλιστούν, επίσης, οι ειδικές αυτές μονάδες της Αστυνομίας εν ανάγκη και με άλλα μέσα, όπως αντλίες νερού, πλαστικές σφαίρες –και λίγο είναι για αυτούς- χρωμόσφαιρες και άλλα πολλά που τα χρησιμοποιούν και άλλες ειδικές μονάδες σε άλλες ευρωπαϊκές χώρες.

Συνεργασία επίσης με άλλες υπηρεσίες και κυρίως με τη Δίωξη Ηλεκτρονικού Εγκλήματος. Από εκεί θα καταφέρετε πάρα πολλά, εάν και εφόσον το θέλετε.

Και κυρίως, κύριε Υπουργέ, χρειάζεται πολιτική βούληση, την οποία όμως δεν νομίζω ότι έχετε, οι ενέργειές σας αυτό αποδεικνύουν. Η ασφάλεια των πολιτών και ο σεβασμός στα μνημεία και στην ιστορία είναι για εμάς ιερή υποχρέωση και για τον ελληνικό λαό. Περιμένουμε να δούμε τι θα πράξετε από εδώ και πέρα. Έχουμε και την Έκθεση της Θεσσαλονίκης. Εκεί φυσικά δεν θα γίνουν κάποια επεισόδια στον περιβάλλοντα χώρο, διότι θα έρθουν πάρα πολλές ειδικές δυνάμεις προκειμένου να προστατέψουν τον Πρωθυπουργό, αλλού, όμως, στην περιφέρεια θα συνεχίσουν αυτές οι εγκληματικές ενέργειες.

Επαναλαμβάνω και πάλι θα περιμένουμε να μας απαντήσετε ξανά στην ίδια ερώτηση όταν θα ξαναγίνουν επεισόδια και στο Σύνταγμα και στα Εξάρχεια και σε όλη την επικράτεια, λόγω του ότι εσείς πιστεύουμε ότι δεν θέλετε να καταπολεμήσετε αυτό το φαινόμενο. Και δεν είναι μόνο ότι το λέμε εμείς, αυτό πιστεύει ο ελληνικός λαός, ότι υποθάλπετε –θα μπορούσα να πω αυτήν την έκφραση- αν όχι στηρίζετε αυτές τις εγκληματικές συμμορίες.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Βλέπω έχετε μια βεβαιότητα ότι θα γίνουν επεισόδια.

**ΑΝΤΩΝΙΟΣ ΓΡΕΓΟΣ:** Κάθε εβδομάδα γίνονται.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Δεν ξέρω αν έχετε πληροφορίες για αυτό το θέμα. Παρακαλώ, αν έχετε πληροφορίες, να τις δώσετε στις αρμόδιες αρχές.

Δεύτερον, βλέπω ότι προτείνετε μέτρα επιπλέον μεγαλύτερης βιαιότητας, μεγαλύτερης σκληρότητας, αλλά υπενθυμίζω ότι εδώ έχουμε δημοκρατική κοινωνία με κανόνες συντεταγμένους.

Σε ό,τι αφορά τα μέτρα που πήρε η γερμανική κυβέρνηση, μπορείτε να μπείτε στο internet και να δείτε τι έγινε στο Αμβούργο και πόσης μεγάλης έκτασης επεισόδια έγιναν.

Τρίτο και τελευταίο, δεν περίμενα να βρεθώ ποτέ στη θέση, τώρα στην ηλικία που έχω, να μου κάνουν μαθήματα πατριωτικής αντίληψης και εξυπηρέτησης των εθνικών συμφερόντων μετά από τόσα χρόνια που έχω υπηρετήσει σε ακριτικές περιοχές και σε ευαίσθητα πόστα.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δέκατη όγδοη με αριθμό 1190/11-7-2017 επίκαιρη ερώτηση δεύτερου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Εσωτερικών, σχετικά με τη δράση των «Ανένταχτων Μαιάνδριων Εθνικιστών» και της «Combat 18 Hellas» στο Μενίδι. Θα απαντήσει ο Αναπληρωτής Υπουργός Εσωτερικών κ. Νικόλαος Τόσκας.

Κύριε Καραγιαννίδη, έχετε τον λόγο για δύο λεπτά.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αυτή έρχεται σε συνέχεια γραπτής ερώτησης που είχε γίνει τον Φεβρουάριο του 2015. Έρχεται όμως ως επίκαιρη και αφορά τα γεγονότα που συνέβησαν στο Μενίδι μετά τον φόνο του εντεκάχρονου μαθητή από δύο ναζιστικές ομάδες, οι οποίες μάλιστα νιώθουν τόσο ασφαλείς και αλαζόνες που διαφημίζουν τις παραβατικές τους πράξεις στο διαδίκτυο. Και έρχεται τώρα γιατί είναι ένα φαινόμενο που δεν το γνωρίσαμε το 2017, αλλά ξεκινάει από το 2014-2015, και δεν βλέπουμε κάποια εξέλιξη σε δύο ομάδες που καταφανώς παραβατούν, σε δύο ομάδες που είναι εγκληματικές, σε δύο ομάδες που είναι ναζιστικές και σε δύο ομάδες που ουσιαστικά απειλούν όσους θεωρούν εχθρούς τους.

Πιστεύω ότι με έναν τρόπο πρέπει να ελέγξουμε όχι απλώς διοικητικά αυτές τις ομάδες, πώς λειτουργούν και τι κάνουν, αλλά πρέπει να συλληφθούν και να προσαχθούν στη δικαιοσύνη, γιατί στο Μενίδι πυρπολήθηκαν δύο σπίτια. Έγιναν επεισόδια και οι ομάδες αυτές διαφήμιζαν τη δράση τους ως την απάντηση προς τους αριστερούς ή προς το ελληνικό κράτος, γιατί δεν λαμβάνει τις απαραίτητες δράσεις. Δηλαδή χρίστηκαν αυτόκλητοι τιμωροί πραγμάτων με τα οποία οι ίδιοι δεν θα έπρεπε ούτε καν να ασχολούνται. Διότι αυτές οι ναζιστικές ομάδες είναι μέσα στο λαθρεμπόριο και πουλάνε προστασία, κάτι που γνωρίσαμε και από άλλες τέτοιες ναζιστικές οργανώσεις.

Το πιο επικίνδυνο βέβαια για αυτήν την ιστορία είναι το εξής: Μετά τη δίκη, που υπάρχει μέχρι σήμερα, της Χρυσής Αυγής, τα τάγματα εφόδου της Χρυσής Αυγής αποσύρθηκαν από τον δρόμο. Το κενό, λοιπόν, αυτό έρχονται να το καλύψουν αυτές οι δύο νεοναζιστικές οργανώσεις. Τι θα κάνουμε; Με ποιον τρόπο θα τους ελέγξουμε και πότε θα προσαχθούν στη δικαιοσύνη;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Καραγιαννίδη και εσάς για τον χρόνο.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, κύριε Καραγιαννίδη, συμμερίζομαι και τις ανησυχίες σας και τους προβληματισμούς σας και γυρίζω πίσω στις δύσκολες αυτές μέρες του άδικου χαμού του παιδιού στο Μενίδι και στις αντιδράσεις που υπήρξαν από πολλές πλευρές, δίκαιες ή άδικες. Σε καμμία περίπτωση, όμως, δεν πρέπει να παρασύρονται ομάδες πολιτών είτε σε αυτενέργειες που δεν προβλέπονται από κανένα νόμο είτε πολύ περισσότερο σε ενέργειες τέτοιες που θίγουν ομάδες συγκεκριμένες, κοινωνικές ομάδες, που σε τίποτα δεν φταίνε. Μπορεί να φταίνε ορισμένα άτομα, αλλά όχι ομάδες, είτε φυλετικές είτε άλλες ομάδες πολιτών.

Στο συγκεκριμένο ζήτημα, στο ζήτημα του πώς αντιμετωπίζεται η παραβατικότητα στο διαδίκτυο και τι γίνεται με τις διάφορες ομάδες –και δεν αναφέρομαι μόνο σε αυτές της ακραίας αντίληψης ομάδες στις οποίες αναφέρεστε στην ερώτησή σας, αλλά μιλάω γενικότερα- υπάρχει ένα τεράστιο πρόβλημα, όχι μόνο στη νομοθεσία τη δική μας, αλλά και στη νομοθεσία όλων των χωρών που έχουν την πρόθεση και τη βούληση να αντιμετωπίσουν τα διάφορα φαινόμενα. Ξέρετε ότι υπάρχουν οι κεντρικοί πάροχοι του Google στην Αμερική, στον οποίον πρέπει να απευθυνθεί κάποιος για να δώσει στοιχεία για να διωχθούν από εκεί και πέρα, εκτός από δύο περιπτώσεις, την περίπτωση της παιδικής πορνογραφίας και την περίπτωση των τυχερών παιγνίων, όπου υπάρχει μεγαλύτερη ευελιξία. Είναι μεγάλο το πρόβλημα.

Στη συγκεκριμένη περίπτωση, η οποία δεν αφέθηκε έτσι, έγινε έρευνα, προανάκριση από την Ελληνική Αστυνομία και ήδη, έχει υποβληθεί στην αρμόδια εισαγγελική αρχή. Όπως καταλαβαίνετε, λοιπόν, δεν μπορούμε να έχουμε ούτε πληροφόρηση, αλλά ούτε και να αναφερθούμε σ’ αυτά.

Το ζήτημα, βέβαια, της παρακολούθησης, της πρόληψης των διαφόρων ομάδων, που δρουν στην συγκεκριμένη περιοχή και έχουν ακραίες αντιλήψεις είναι ένα ζήτημα, το οποίο απασχολεί τις αρχές. Εφόσον υπάρχει παράβαση νόμου, φυσικά ασχολούνται οι αστυνομικές αρχές και θα ασχολούνται, ειδικά σε αυτή την περιοχή, μια περιοχή, η οποία έχει στοιχεία, τα οποία πρέπει να μας ανησυχούν και μας ανησυχούν. Έγινε αναφορά και στην προηγούμενη ερώτηση, γιατί είναι συνδυασμός πολλών παραβατικών συμπεριφορών. Θα συνεχίσουμε να ασχολούμαστε με αυτά τα θέματα. Όμως, υπάρχουν δυσκολίες και λόγω του Διεθνούς Δικαίου, αλλά και λόγω της ιδιομορφίας και των δυσκολιών της τεχνολογίας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Καραγιαννίδη, έχετε τον λόγο για τη δευτερολογία σας.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Υπουργέ, κατανοώ τα προβλήματα και έχετε δίκιο και υπάρχει βάση σε αυτά στα οποία αναφερθήκατε. Όμως, θέλω να πω το εξής: Δεν ήσασταν τον Φεβρουάριο του 2015 Υπουργός Δημόσιας Τάξης, αλλά η ερώτηση απευθυνόταν στον τότε Υπουργό Δημόσιας Τάξης και στο Υπουργείο Δικαιοσύνης. Οι απαντήσεις, που μου δόθηκαν τότε στη γραπτή ερώτησή μου, ήταν αυτό που μου είπατε, ότι δεν μπορούμε να βρούμε στοιχεία, ο έλεγχος του διαδικτύου είναι δύσκολος και κάνουμε ό,τι μπορούμε για να προχωρήσει η υπόθεση.

Υπάρχει συνέντευξη αυτών των κυρίων στις 27-6-2017 και συνέντευξη το 2016: Στην εφημερίδα «ΕΛΕΥΘΕΡΟΣ ΤΥΠΟΣ» είναι ένας κύριος, που κάθεται αναπαυτικά στην πολυθρόνα του και εκπροσωπεί τους Αυτόνομους, Αυτοδιαχειριζόμενους Μαιάνδρους Εθνικιστές. Ο κύριος αυτός δεν έχει συλληφθεί. Ο κύριος αυτός κυκλοφορεί ελεύθερος και δίνει συνέντευξη στον «ΕΛΕΥΘΕΡΟ ΤΥΠΟ» τις ημέρες των επεισοδίων.

Ξέρετε τι λέει; Να σας πω. «Οι Ανένταχτοι Μαίανδροι Εθνικιστές επιχειρούμε ως στρατιωτικό σώμα. Βρισκόμαστε σε αδιάκοπο πόλεμο με τη δημοκρατία και όσους την αποτελούν». Οι κύριοι αυτοί έχουν γυρίσει βίντεο στο «YouTube» και τα έχουν αναρτήσει και έχουν παραβεί όλο τον Ποινικό Κώδικα. Θα συλληφθεί; Δεν έχει γίνει κάτι γι’ αυτό. Μπορεί ο κύριος αυτός, που δεν έχει νόμιμη οργάνωση, που κυκλοφορούν με όπλα στους δρόμους, ρίχνουν μολότοφ, έχουν κάψει τέσσερα αντιφασιστικά στέκια στο Ίλιον, στον Κορυδαλλό, στο Περιστέρι να δίνει συνεντεύξεις στην εφημερίδα και να μην γίνεται κάτι; Την τεχνολογία την καταλαβαίνω. Έχετε δίκιο. Δεν μπορούμε να το ελέγξουμε. Στον βαθμό που μπορούμε να το ελέγξουμε, θα το δούμε. Όμως, εδώ πέρα έχουν αρχίσει να δίνουν συνεντεύξεις σε εφημερίδες και να διαφημίζουν τη ναζιστική τους σταδιοδρομία και τη ναζιστική τους στρατηγική.

Αυτό που ζητάμε είναι να συλληφθούν τώρα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Τόσκα, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Καραγιαννίδη, σας είπα ότι συμμερίζομαι την ανησυχία σας, πλην όμως, ο νόμος έχει συγκεκριμένους κανόνες. Η υπόθεση, η προανάκριση έχει υποβληθεί στην αρμόδια εισαγγελική αρχή και περιμένουμε από τη δικαιοσύνη να πάρει τις αποφάσεις της.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δέκατη ένατη με αριθμό 1175/4-7-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα «Η μειωμένη χρηματοδότηση του Πυροσβεστικού Σώματος δημιουργεί μεγάλα προβλήματα στο έργο των πυροσβεστών και στην πυρόσβεση».

Κύριε Κατσώτη, έχετε τον λόγο για δυο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Βέβαια, η ερώτηση αυτή έγινε από τις 4 Ιουλίου, όταν ήμασταν στην καρδιά της αντιπυρικής περιόδου. Από τότε μέχρι τώρα, έχουν υπάρξει πολλές, αν θέλετε, εξελίξεις, που επιβεβαίωσαν, κύριε Υπουργέ, όλα αυτά που γράφουμε στην ερώτησή μας για την υποχρηματοδότηση, την υποστελέχωση της Πυροσβεστικής, τη μεγάλη έλλειψη σε μόνιμο προσωπικό, που διευρύνθηκε λόγω των μετατάξεων επτακοσίων και πλέον πυροσβεστών στη «FRAPORT» και στους οδικούς άξονες, τις μεγάλες ελλείψεις σε μηχανολογικό και υλικοτεχνικό εξοπλισμό, στα ακινητοποιημένα πυροσβεστικά οχήματα και τα μηχανήματα λόγω μη συντήρησης και επισκευής και, βέβαια, τη μεγάλη έλλειψη, όπως είπαμε, στα κονδύλια του Σώματος για την πυροπρόληψη και πυροπροστασία.

Αυτά τα ερωτήματα, που είχαμε καταθέσει τότε, κύριε Υπουργέ, θα θέλαμε έστω εκ των υστέρων να μας τα απαντήσετε μιας και τελειώνει σχεδόν η αντιπυρική περίοδος και έχετε και εσείς έναν απολογισμό της μέχρι τώρα μεγάλης καταστροφής στο φυσικό περιβάλλον και στην περιουσία των ίδιων των κατοίκων σε όλες τις περιοχές της Ελλάδας.

Όμως, έχουμε και έναν άλλο απολογισμό, δυστυχώς έναν νεκρό, τον νεαρό Μουζακίτη στο Ζευγολατιό, αλλά και αρκετούς τραυματίες, στους οποίους ευχόμαστε γρήγορη ανάρρωση.

Θέλουμε να μας πείτε, λοιπόν, σε σχέση με αυτά τα ερωτήματα τα οποία έχουμε θέσει στην ερώτησή μας, εάν πράγματι η Κυβέρνηση προτίθεται να αλλάξει αυτή την κατάσταση στο Πυροσβεστικό Σώμα και να πάρει μέτρα για την αύξηση των κονδυλίων και βέβαια για την πρόσληψη στην Πυροσβεστική, για τη μονιμοποίηση των εργαζομένων πενταετούς θητείας και συμβασιούχων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε και κύριε Κατσώτη.

Θα αρχίσω με τους προϋπολογισμούς, αναφέροντας ότι πράγματι το 2009 ο προϋπολογισμός του Πυροσβεστικού Σώματος έφτανε τα 371 εκατομμύρια για τις αποδοχές και τις συντάξεις και τα 81 εκατομμύρια για τις καταναλωτικές και σύνθετες δαπάνες. Σήμερα φτάνει στα 301 εκατομμύρια για αποδοχές και συντάξεις και στα 53 εκατομμύρια για καταναλωτικές και σύνθετες δαπάνες.

Από εκεί και πέρα, θα πάω στην αποτελεσματικότητα. Μπορούμε να συγκρίνουμε διαχρονικά. Δεν βιάζομαι να το κάνω και γι’ αυτό με βλέπετε επιφυλακτικό, γιατί περιμένω να αναφερθώ στα όποια αποτελέσματα υπάρξουν, στις όποιες καμένες εκτάσεις, όταν τελειώσει η αντιπυρική περίοδος. Και πρέπει να πω ότι παρ’ ότι τελειώνει το καλοκαίρι, η αντιπυρική περίοδος τελειώνει στο τέλος Σεπτεμβρίου. Τότε, λοιπόν, θα μπορώ να αναφερθώ στην αποτελεσματικότητα τότε και τώρα, στον χρόνο αντίδρασης του Πυροσβεστικού Σώματος τότε και τώρα και σε όλα αυτά τα οποία με πολύ έντεχνο τρόπο –και νομίζω ότι δεν πρέπει να παρασυρόμαστε- έχουν αναφερθεί από συγκεκριμένα κανάλια ή από ένα συγκεκριμένο κανάλι με ιδιαίτερη έμφαση.

Ποια είναι η πραγματικότητα; Όπως έχω ξαναπεί, το Πυροσβεστικό Σώμα ίσως αποτελεί τον πιο στρεβλό μηχανισμό του ελληνικού δημοσίου. Χρησιμοποιήθηκε για χρόνια περισσότερο σαν κομματικός μηχανισμός, παρά σαν κομμάτι του κρατικού μηχανισμού, που θα έπρεπε να είχε την αποτελεσματικότητα, την εκπαίδευση, τον εξοπλισμό που έχουν σύγχρονα πυροσβεστικά σώματα.

Να σας θυμίσω ότι τα αεροσκάφη ανήκουν στο Υπουργείο Άμυνας, αλλά επιχειρησιακά χρησιμοποιούνται από το Υπουργείο Προστασίας του Πολίτη. Τα περισσότερα πυροσβεστικά αεροσκάφη είναι της δεκαετίας του ΄70 και τα «καινούργια» είναι της περιόδου 2000-2001.

Να σας υπενθυμίσω, επίσης, ότι σοβαρή εκπαίδευση δεν είχε γίνει. Η Σχολή Υπαξιωματικών του Πυροσβεστικού Σώματος -για να συνεννοούμαστε- ξεκίνησε φέτος στην Πτολεμαΐδα, μετά από χίλια βάσανα και χίλιες προσπάθειες συνδικαλιστών και άλλων που ήθελαν η Σχολή να είναι εδώ στην Αθήνα για να βολεύονται και όχι σε ένα περιβάλλον που έχει βιομηχανικές εγκαταστάσεις ή και άλλες εγκαταστάσεις που μπορεί να διευκολύνουν την εκπαίδευση. Έγινε, λοιπόν, μια σύγχρονη σχολή που είναι στολίδι, μαργαριτάρι της όλης εκπαίδευσης του Πυροσβεστικού Σώματος εκεί. Επίσης, οι πανελλήνιες εξετάσεις για τα στελέχη του Πυροσβεστικού Σώματος άρχισαν από πέρυσι.

Όμως, υπάρχουν πολλές κατηγορίες εργαζομένων, γιατί έμπαιναν από το «παράθυρο», από τις «πόρτες», από παντού εργαζόμενοι στο Πυροσβεστικό Σώμα και όχι με κανονικές διαδικασίες. Όλοι αυτοί οι άνθρωποι δεν μπορούν να βρεθούν στον δρόμο. Όλοι αυτοί οι άνθρωποι στηρίζονται από εμάς στο μέτρο του δυνατού. Ξέρω τις απόψεις σας. Θα θέλατε να στηρίζονται, όπως και εμείς θα θέλαμε να στηρίζονται παραπάνω και να έχει σταθεροποιηθεί η πορεία τους, αλλά κάνουμε ό,τι μπορούμε.

Για το θέμα της συντήρησης του εξοπλισμού, θέλω να πω ότι δεν υπήρχε και προσπαθούμε να φτιάξουμε οργανωμένο σύστημα συντήρησης. Υπάρχουν πάρα πολλά σύγχρονα οχήματα και υπάρχουν και παλιά, που τα περισσότερα θα έπρεπε να είχαν αποσυρθεί και εκεί αναφέρονται κάποιοι περισσότερο, όταν μιλούν για έλλειψη συντήρησης.

Υπήρξαν και υπερβολές. Και τι δεν ακούσαμε αυτές τις μέρες, όπως ότι κάποιοι δεν είχαν κράνη και άρβυλα. Δείτε τα φιλμάκια και τα βίντεο τα προηγούμενα χρόνια, που οι πυροσβέστες πήγαιναν με κοντομάνικα φανελάκια και T-shirt για να σβήσουν τη φωτιά και δείτε πώς πηγαίνουν τώρα. Έχουν γίνει πάρα πολλά βήματα και θα γίνουν ακόμη περισσότερα.

Διότι και τότε που είχαμε πολλά λεφτά στον προϋπολογισμό, να σας δείξω –αν θέλετε- πού πήγαιναν. Πήγαιναν σε μισθώσεις αεροσκαφών και ελικοπτέρων τριακόσιες εξήντα πέντε μέρες τον χρόνο -έχουμε καλοκαίρι εμείς εδώ τριακόσιες εξήντα πέντε μέρες- ή πήγαιναν σε εξαμηνιαίες μισθώσεις. Δεν έχει σημασία δηλαδή μόνο το ύψος του προϋπολογισμού, αλλά και το πώς διατίθενται αυτά τα χρήματα.

Υπάρχουν, λοιπόν, πολλά βήματα, που πρέπει να γίνουν. Υπάρχουν διαφορετικές κατηγορίες εργαζομένων, στους οποίους θα πρέπει να υπάρξει μια εναρμόνιση και όχι ομογενοποίηση, όπως λένε, δηλαδή ισοπέδωση όλων. Δεν γίνεται αυτό. Προσπαθούμε να κινηθούμε σε αυτήν την κατεύθυνση σε μια εποχή που τα μέσα δεν είναι τόσο πολλά, όπως στις παλιότερες εποχές.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, νομίζω ότι έχουμε κουβεντιάσει πολλές φορές για το μέγεθος των προβλημάτων που έχει αυτή τη στιγμή η πυροπρόληψη και η πυροπροστασία. Είναι δύο ξεχωριστά ζητήματα. Και στα δύο, δυστυχώς, υπάρχουν σοβαρά προβλήματα τα οποία δεν έχουν αντιμετωπιστεί, ούτε από τους προηγούμενους ούτε από εσάς.

Είναι γνωστό αυτό που είπατε. Επιβεβαιώσατε πράγματι ότι ο προϋπολογισμός έχει μειωθεί. Αυτό όμως δημιουργεί προβλήματα έτσι κι αλλιώς. Πού δημιουργεί προβλήματα; Έχουμε ανύπαρκτους δασικούς και αγροτικούς δρόμους, κύριε Υπουργέ, έτσι ώστε να μπορούν να επιχειρήσουν οι πυροσβέστες, με αποτέλεσμα να χάνουν και τη ζωή τους, όπως για παράδειγμα στο Ζευγολατιό, όπως ανέφερα και προηγουμένως.

Το 50% των πυροσβεστικών οχημάτων είναι πέραν της δεκαπενταετίας. Πολλά από αυτά τα οχήματα είναι σχεδόν άχρηστα. Το ξέρετε κι εσείς. Είπατε και προηγουμένως για το θέμα της συντήρησης. Έχει να κάνει με τον προϋπολογισμό; Βεβαίως, κι έχει να κάνει με τον προϋπολογισμό. Δεν απαιτείται εδώ να υπάρχει υλικοτεχνική υποδομή ικανή, έτσι ώστε πράγματι να αντιμετωπίζει αυτό το φαινόμενο; Πρέπει να υπάρχει. Αλλιώς, θα λέμε άλλα πράγματα.

Τα αεροπλάνα παρουσιάζουν βλάβες με το που σηκώνονται για την πτήση. Όπως είπατε κι εσείς, είναι πολύ παλιά. Άρα, λοιπόν, απαιτείται σήμερα συγκεκριμένος σχεδιασμός και προγραμματισμός, έτσι ώστε να υπάρχουν και αυτά τα υλικά, προκειμένου να χρησιμοποιούνται για να σταματούν τις καταστροφές.

Υπάρχει αποψίλωση επιστημονικού προσωπικού που μπορούσε να βοηθήσει στον συντονισμό, κύριε Υπουργέ. Λείπει αυτή τη στιγμή αυτό το επιστημονικό προσωπικό, το ικανό, το εξειδικευμένο που μπορεί πράγματι να παίξει σημαντικό ρόλο στον συντονισμό, ώστε να μην έχουμε αυτές τις καταστροφές.

Βέβαια, υπάρχουν όλα αυτά τα στοιχεία των εργασιακών σχέσεων στους πυροσβέστες που δουλεύουν έως και εβδομήντα δύο ώρες ασταμάτητα. Κι εδώ, πάλι, υπάρχει θέμα, κύριε Υπουργέ, για φροντίδα, για νερό και για υλικά τέτοια που είναι αναγκαία γι’ αυτούς που τους αποκαλούμε «ήρωες». Όμως, πράγματι δεν δίνουμε δεκάρα ή μειώνουμε τις δαπάνες γι’ αυτά τα υλικά που είναι αναγκαία για να διασφαλίζουν τη ζωή τους, αλλά και για μια εργασιακή σχέση τέτοια που θα τους επιτρέπει να ρίχνονται στη φωτιά, όπως λέμε.

Υπάρχουν όλα αυτά τα ζητήματα, που δημιουργούν σοβαρά προβλήματα. Δεν μπορεί να αποδυναμώνεται άλλο η Πυροσβεστική. Εμείς θεωρούμε ότι σήμερα αυτές οι οργανικές θέσεις, οι τέσσερις χιλιάδες, που έχουν καταργηθεί, κύριε Υπουργέ, με αφορμή και αυτήν την αντιπυρική περίοδο, αλλά και την προηγούμενη, εν όψει του σχεδιασμού που θα πρέπει να αρχίσει από τώρα, χρειάζεται να καλυφθούν, έχοντας βεβαίως λάβει υπ’ όψιν ότι πρέπει να είναι σε προτεραιότητα.

Εμείς όταν λέμε «ομογενοποίηση», εννοούμε ότι χρειάζεται ένας ενιαίος σχεδιασμός και προγραμματισμός, έτσι ώστε όλοι αυτοί που έχουν την τεχνογνωσία, είτε είναι πενταετείς είτε είναι συμβασιούχοι και ανεξάρτητα με το πώς μπήκαν, κύριε Υπουργέ –δεν το εξετάζουμε αυτό-, να μπορούν πραγματικά να αντιμετωπίζουν το φαινόμενο της πυρκαγιάς.

Εμείς πιστεύουμε ότι στα θέματα αυτά, η Κυβέρνηση πρέπει να αλλάξει της στάση της απέναντι στο Πυροσβεστικό Σώμα. Λέτε ότι είναι ο πιο στρεβλός μηχανισμός του δημοσίου. Πείτε μας, πού είναι αυτή η στρέβλωση. Λέτε ότι τώρα αρχίσατε τις σχολές. Πάλι υπήρχαν σχολές το προηγούμενο διάστημα.

Ωστόσο, όμως, δεν μπορούμε, κύριε Υπουργέ, να λέμε στρεβλό μηχανισμό του δημοσίου ένα Σώμα το οποίο ρίχνεται πραγματικά στη φωτιά με όλες αυτές τις μεγάλες ελλείψεις, που και εσείς επιβεβαιώνετε μέσα από την τοποθέτησή σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, κύριε Κατσώτη, κατ’ αρχάς είναι λάθος -και νομίζω ότι το καταλαβαίνουμε όλοι- να συγκρίνουμε τον προϋπολογισμό του 2009 με τον σημερινό προϋπολογισμό. Μακάρι να είχαμε τη δυνατότητα του προϋπολογισμού του 2009.

Όμως, από το 2011 μέχρι το 2017 σήμερα έχουμε τον μεγαλύτερο προϋπολογισμό για το Πυροσβεστικό Σώμα. Το 2011 είχαμε 343 εκατομμύρια. Το 2012 μόνο είχαμε 378 εκατομμύρια, γιατί τότε προσλήφθηκαν οι πυροσβέστες πενταετούς υποχρέωσης. Το 2013 είχαμε 324 εκατομμύρια, το 2014 είχαμε 320 εκατομμύρια, το 2015 είχαμε 342 εκατομμύρια, το 2016 είχαμε 344 εκατομμύρια και το 2017 έχουμε 354 εκατομμύρια. Άρα, έχουμε τον μεγαλύτερο προϋπολογισμό του Πυροσβεστικού Σώματος από το 2011.

Από εκεί και πέρα, προσπαθούμε όλες αυτές τις στρεβλώσεις που πραγματικά υπάρχουν και στο θέμα της εκπαίδευσης και στο θέμα της δομής και στο θέμα του εξοπλισμού σιγά-σιγά να τις βελτιώνουμε και να μειώνουμε τις στρεβλώσεις αυτές και τις αδυναμίες.

Όσον αφορά τον επόμενο χρόνο, από τώρα σχεδιάζουμε τι πρέπει να γίνει μέσα στα οικονομικά πλαίσια και τις οικονομικές δυνατότητες τις οποίες έχουμε. Μπορούν να γίνουν αρκετά πράγματα. Είμαστε σε συνεχή συνεννόηση με άλλες χώρες του Νότου. Είμαστε σε συνεχή συνεννόηση με άλλες χώρες που υποφέρουν και αυτές από δασικές πυρκαγιές για να κάνουμε ανταλλαγές στο θέμα της εκπαίδευσης, για να δούμε τι συνέργειες μπορούν να γίνουν στο θέμα του εξοπλισμού και των πυροσβεστικών αεροσκαφών, αλλά και των ελικοπτέρων.

Βλέπετε ότι ενώ έχουμε ένταση σε πυρκαγιές που είναι πολύ λιγότερες από προηγούμενα χρόνια -αλλά σας είπα ότι δεν θέλω να προχωρήσω σε αυτό το στοιχείο, γιατί μπροστά μας έχουμε περίοδο επικίνδυνη για πυρκαγιές- κάνουμε ό,τι μπορούμε. Είναι ένα δύσκολο θέμα.

Οι τελευταίες μελέτες που βγήκαν αυτές τις μέρες στη δημοσιότητα από ευρωπαϊκούς οίκους δείχνουν ότι μέχρι το 2100 δύο στους τρεις Ευρωπαίους θα έχουν πληγεί από φυσικά φαινόμενα. Ψάχνουμε, λοιπόν, να δούμε τι μπορεί να γίνει τόσο σε επίπεδο Ευρωπαϊκής Ένωσης αλλά, όπως είπα, και με άλλες συνέργειες. Κάνουμε βήματα που ποτέ δεν είχαν γίνει και στο θέμα της τακτικής χρησιμοποίησης στο πεδίο των δυνάμεων που διαθέτουμε, αλλά και στο θέμα της διαχείρισης και στο θέμα της καλύτερης χρησιμοποίησης των οικονομικών δυνατοτήτων μας.

Είναι –νομίζω- ένα στοιχείο για το οποίο κανένας δεν μπορεί να μας κατηγορήσει ότι αδρανούμε σε αυτά τα θέματα ή ότι δεν προσέχουμε το προσωπικό όσο μπορούμε και ότι δεν προσέχουμε το υλικό.

Παρ’ όλα αυτά, είμαστε διατεθειμένοι και να σας παράσχουμε οποιαδήποτε άλλη ενημέρωση θέλετε, αλλά και να σας ενημερώσουμε για το ποια είναι τα επόμενα βήματα τα οποία σχεδιάζουμε στο θέμα της πυρόσβεσης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, στο σημείο αυτό, θα ήθελα να σας γνωστοποιήσω μια επιστολή.

«Αξιότιμε κύριε Πρόεδρε, με την παρούσα επιστολή θα ήθελα να ενημερώσω το Σώμα πως κατά το διάστημα από 30-8-2017 έως 7-9-2017 θα βρίσκομαι εκτός Ελλάδος για προσωπικούς λόγους. Με εκτίμηση, Κώστας Βλάσης, Βουλευτής Αρκαδίας της Νέας Δημοκρατίας».

Η Βουλή εγκρίνει την προαναφερθείσα άδεια;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ακολουθεί η δέκατη με αριθμό 1291/28-7-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών,με θέμα: «Κατασκευή επαρχιακής οδού Παραλογγοί -Τριπόταμα».

Στην επίκαιρη ερώτηση θα απαντήσει ο Υπουργός Εσωτερικών κ. Σκουρλέτης.

Κύριε Κωνσταντινόπουλε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ κύριε Πρόεδρε.

Κύριε Υπουργέ, αυτό το έργο κι αυτή η συζήτηση σήμερα έχει μια διάρκεια τουλάχιστον τριών, τεσσάρων μηνών. Κατανοώ ότι πολλές φορές οι περιφέρειες δεν στέλνουν τα στοιχεία. Όμως, όλοι πρέπει να κατανοήσουμε ότι υπάρχουν οι θεσμοί και ο Βουλευτής απευθύνεται στην Κυβέρνηση και πρέπει η Περιφερειακή Αυτοδιοίκηση να απαντήσει στα θέματα αυτά.

Παρ’ όλα αυτά, θέλω να σας πω γι’ αυτό το έργο, το οποίο έχει μια μεγάλη ιστορία και επέμενα γιατί νομίζω ότι οι περιφέρειες έχουν υποχρέωση να απαντούν στο ελληνικό Κοινοβούλιο.

Όσον αφορά αυτόν τον δρόμο, λοιπόν, «Παραλογγοί-Τριπόταμα», ο οποίος είναι ένας σημαντικός δρόμος για την περιοχή και εδώ και πάρα πολλά χρόνια έχει δεκάδες προβλήματα, η περιφέρεια το 2011 και η σημερινή διοίκηση είχαν ανακοινώσει ότι υπάρχει μελέτη, η οποία έχει αναμορφωθεί στα καινούργια δεδομένα, πραγματικά με δυσκολίες και ο προϋπολογισμός θα ήταν περίπου 2.100.000.

Το 2014 η περιφέρεια πάλι, η ίδια διοίκηση, αφού μιλάει για το ιστορικό αυτό έργο, στις 4 Μαρτίου του 2014 λέει ότι υπάρχουν τα λεφτά -πάμε μετά από τρία χρόνια- για να προχωρήσει αυτός ο δρόμος. Είχε προηγηθεί απόφαση του περιφερειακού συμβουλίου. Να μη σας λέω άλλα και σας κουράζω.

Σήμερα βρισκόμαστε στο 2017 και σας ερωτώ, κύριε Υπουργέ: Τι πρόκειται να γίνει και ποια είναι η απάντηση της περιφέρειας και των αρμόδιων υπηρεσιών γι’ αυτό το θέμα;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Κωνσταντινόπουλε, νομίζω ότι με την ερώτησή σας αναδείξατε, στις πραγματικές του διαστάσεις, το ζήτημα και είναι αρκετές εκείνες οι περιπτώσεις, που σημαντικής τελικά σημασίας δρόμοι στο επαρχιακό δίκτυο αντιμετωπίζουν, λόγω της μορφολογίας της πατρίδας μας, σοβαρά προβλήματα, που σχετίζονται με τις ιδιαίτερες συνθήκες -κατολισθήσεις, μορφολογικές ιδιαιτερότητες κ.λπ.- και υπάρχει ανάγκη από καιρού εις καιρόν να υπάρχουν παρεμβάσεις, έτσι ώστε οι κάτοικοι των περιοχών αυτών να μην στερούνται του δικαιώματος της μετακίνησης.

Όπως γνωρίζετε, η αυτοδιοίκηση Β΄ βαθμού έχει τις δικές της αρμοδιότητες, τους δικούς της προϋπολογισμούς με βάση το Σύνταγμα, με βάση αυτά τα οποία έχει αναλάβει και με βάση τον ρόλο που καλείται κάθε φορά να παίξει.

Στη βάση, λοιπόν, αυτής της αρμοδιότητας και με την πληροφόρηση που μας έχει παράσχει, που ενδεχομένως να είναι και εις γνώσιν σας, υπάρχει ανάγκη στη συγκεκριμένη περιοχή να γίνουν οι κατάλληλες μελέτες για να διερευνηθούν οι γεωλογικές και οι γεωτεχνικές συνθήκες, έτσι ώστε πια να δούμε ποια είναι τα ενδεδειγμένα μέτρα.

Απ’ όσο γνωρίζω, λοιπόν, έχει υπάρξει στις 26-4-2017 έγκριση για σύναψη προγραμματικής σύμβασης της Διεύθυνσης Τεχνικών Έργων της Περιφέρειας με την αναπτυξιακή εταιρεία «ΠΕΛΟΠΟΝΝΗΣΟΣ Α.Ε.» και, ακολούθως, υπήρξε και απόφαση της οικονομικής επιτροπής με τον αριθμό 1423/2017, όπου ενέκρινε το συγκεκριμένο ποσό για τη μελέτη. Ο χρόνος για την εκπόνηση της μελέτης, που απ’ ό,τι καταλαβαίνω από τα συμφραζόμενα είναι ένα δίμηνο, θα μας δείξει και το τι ακριβώς πρέπει να κάνουμε, ποιες ακριβώς παρεμβάσεις πρέπει να υπάρξουν.

Αντιλαμβάνομαι από την ερώτησή σας, αλλά και από τη δική μου πληροφόρηση -που είναι, βεβαίως, σαφώς μικρότερη από τη δική σας, μιας και είστε τοπικός Βουλευτής- ότι έχουμε καθυστερήσεις στην αντιμετώπιση του προβλήματος και νομίζω ότι αν έχει μια αξία αυτή η συζήτηση, που κάνουμε εδώ σήμερα, είναι για να αναδείξουμε το ζήτημα, να δώσουμε την απαιτούμενη πληροφόρηση πρώτα απ’ όλα στους κατοίκους και να δημιουργήσουμε πλέον μια καλώς εννοούμενη πίεση, έτσι ώστε να επισπευσθεί το έργο.

Η περιφέρεια έχει τον δικό της προϋπολογισμό, το κράτος είναι συνεπές με βάση αυτά που μπορεί. Έχει δώσει τα χρήματα μέσω των ΚΑΠ στην περιφέρεια. Άρα, νομίζω ότι είναι ανοιχτός ο δρόμος να επιταχυνθούν οι διαδικασίες για να αντιμετωπιστούν τα προβλήματα.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, υπάρχει ένα θέμα.

Έχουμε φτιάξει μια μελέτη, με βάση τις ανακοινώσεις, που λένε ότι το 2011 έχει ολοκληρωθεί η μελέτη και τώρα κάνουμε καινούργια μελέτη. Εγώ θα ζητήσω να μου κατατεθεί αυτή η μελέτη. Γιατί εάν κάνουμε κάθε δύο χρόνια μελέτες και στο τέλος δεν προχωράει αυτή η διαδικασία, τι έχει αλλάξει από το 2011;

Παρ’ όλα αυτά θέλω να σας πω το εξής: Όπως λέτε σωστά, μετά από πάρα πολύ καιρό –τρεις μήνες- έρχεται αυτή η διαδικασία, γι’ αυτό είχαμε προχωρήσει και εμείς με βάση τον Κανονισμό σε επίκαιρη ερώτηση. Από ό,τι καταλαβαίνω θα αρχίσει να υλοποιείται προς το τέλος του 2018. Εύχομαι και ελπίζω να μην μείνει στα λόγια, όπως έμεναν οι προηγούμενες του 2011 και του 2014.

Εγώ μέσα από τον Κοινοβουλευτικό Έλεγχο θα ζητήσω από την περιφέρεια να μου πει ποια είναι η μελέτη που έκανε το 2011 και αφορούσε τον προϋπολογισμό 2.100.000 ευρώ. Από ό,τι καταλαβαίνω τώρα, ο προϋπολογισμός είναι στις 800.000. Μακάρι να τις έχουμε εξοικονομήσει και να γίνει αυτό. Επίσης, θα ζητήσω να μάθω τι καινούργια μελέτη χρειαζόταν, πόσα χρήματα πληρώθηκαν τότε και πόσα χρήματα πληρώθηκαν σήμερα.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Κωνσταντινόπουλε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Κωνσταντινόπουλε, δεν είμαι σε θέση να κρίνω εάν η μελέτη του 2011 έπρεπε να επικαιροποιηθεί, διότι με βάση τις συνθήκες κάθε χρονιάς, όπως αντιλαμβάνεστε, υφίστανται διάφορες φθορές στους δρόμους. Θεωρώ, λοιπόν, χωρίς να είμαι μηχανικός, αλλά έχοντας μία γενική αντίληψη, ότι προφανώς ίσως να έχρηζε να επικαιροποιηθεί αυτή η μελέτη.

Από εκεί και πέρα, θεωρώ εύλογο το αίτημά σας να δίνονται όλα τα στοιχεία, τα οποία υπάρχουν, μέσω της κλασικής κοινοβουλευτικής διαδικασίας γύρω από αυτό το έργο. Κατά συνέπεια, το αίτημά σας πρέπει να κατατεθεί κι εμείς προφανώς, ως αρμόδιο Υπουργείο, θα ζητήσουμε τα απαιτούμενα στοιχεία και την απαιτούμενη πληροφόρηση από την περιφέρεια.

Αυτό στο οποίο νομίζω όλοι θα συμφωνήσουμε και καμμία σκοπιμότητα του οποιουδήποτε δεν πρέπει να αποτελεί τροχοπέδη στην όσο πιο γρήγορη αντιμετώπιση όλων των ζητημάτων, είναι ότι οι κάτοικοι της περιοχής έχουν δικαίωμα να μετακινούνται με ασφάλεια. Είναι ειδικές οι συνθήκες που ζουν, είναι ορεινή η περιοχή.

Αυτοί οι άνθρωποι τελικά με την επιλογή τους και με τον αγώνα τους να μένουν σε αυτές τις περιοχές συμβάλλουν στη σημερινή ταυτότητα της χώρας και έχει ιδιαίτερη σημασία να στηρίζουμε τις καθημερινές συνθήκες ζωής σε αυτή την περιοχή, αλλά όχι μόνο σε αυτήν. Νομίζω, λοιπόν, ότι σε αυτό το θέμα είμαστε στην ίδια πλευρά και έχουμε την ίδια στόχευση.

Κατά συνέπεια, εμείς, ως αρμόδιο Υπουργείο, θα ζητήσουμε να έχουμε όσο το δυνατόν μεγαλύτερη πληροφόρηση και προφανώς να γίνετε κι εσείς κοινωνοί αυτής της πληροφόρησης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η πρώτη με αριθμό 1327/28-8-2017 επίκαιρη ερώτηση πρώτου κύκλου της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Καρακώστα Ευαγγελίας προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναλειτουργία της «Παιδικής Στέγης - Κρώσφηλδ».

Θα απαντήσει η Υπουργός κ. Φωτίου.

Κυρία Καρακώστα, έχετε τον λόγο για δύο λεπτά.

**ΕΥΑΓΓΕΛΙΑ ΚΑΡΑΚΩΣΤΑ:** Κατ’ αρχάς, να σας καλημερίσω και να ευχηθώ καλό φθινόπωρο και καλό κουράγιο για τη νέα σεζόν. Ελπίζω ότι θα το έχουν οι Υπουργοί που είναι παρόντες και όλοι εμείς που ακολουθούμε.

Έρχομαι να θίξω ένα θέμα που έχει θιγεί επανειλημμένα σε αυτή την Αίθουσα, όχι μόνο από εμάς, αλλά και από παλαιότερες ερωτήσεις του Κομμουνιστικού Κόμματος Ελλάδας, που είχαν περισσότερο σχέση με τους απλήρωτους εργαζόμενους, σχετικά με την «Παιδική Στέγη - Κρώσφηλδ» στον Δήμο Κερατσινίου - Δραπετσώνας.

Αυτή η παιδική στέγη βρίσκεται σε ένα οικόπεδο 2.680 τ.μ, τα οποία έχουν παραχωρηθεί από τον αντίστοιχο δήμο της εποχής εκείνης το 1931, δηλαδή, πριν από ογδόντα πέντε χρόνια.

Αυτή, λοιπόν, η παιδική στέγη έχει 704 τ.μ. κτίσματος, έχει παιδικές χαρές, έχει ικανοποιητικές υποδομές και λειτουργούσε με εκατό παιδιά μέχρι το 2012, επί ογδόντα ένα συναπτά χρόνια εξυπηρετούσε τις οικογένειες του Δήμου Κερατσινίου – Δραπετσώνας.

Πρέπει να πω ότι περιουσιακά ανήκει στο Ίδρυμα «Παιδική Στέγη», το οποίο διοικείται από ένα διοικητικό συμβούλιο, μέλη του οποίου μέχρι πρότινος ήταν εκπρόσωποι του ιδρύματος και εκπρόσωποι του Δήμου Αθηναίων, γιατί σε αυτήν την παιδική στέγη ανήκουν και άλλα τμήματα παροχής υπηρεσιών για παιδιά σε άλλους δήμους. Με την αιτιολογία, λοιπόν, ότι δεν έχουν χρήματα να αποκαταστήσουν ζημιές, που υπάρχουν στο κτήριο αυτό, έρχονται να κλείσουν αυτό το ίδρυμα, αυτό το τόσο χρήσιμο εργαλείο για τον Δήμο Κερατσινίου – Δραπετσώνας.

Ξέρω ότι η πλευρά σας, κυρία Φωτίου, έχει ενεργοποιηθεί έντονα σε αυτήν την κατεύθυνση, όπως γνωρίζω και τις ενδιάμεσες αντιδράσεις που έχουν υπάρξει. Όμως το πρόβλημα αυτό δεν έχει λυθεί. Με δεδομένη μια συγκεκριμένη πρόταση του δήμου –φαντάζομαι ότι θα αναφερθείτε εσείς, δεν αναφέρομαι εγώ λόγω χρόνου, θα τα πούμε στις δευτερολογίες- ερωτώ τι μπορούμε πραγματικά να κάνουμε, ώστε να ξαναλειτουργήσει αυτό το ίδρυμα, που τόσο μεγάλη ανάγκη το έχει η περιοχή μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Καρακώστα.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Καρακώστα, η ερώτηση που κάνετε σήμερα νομίζω ότι είναι εξαιρετικά επίκαιρη.

Συνδυάζει δύο θέματα, που απασχολούν την κοινή γνώμη, κύριε Πρόεδρε. Το ένα είναι οι παιδικοί σταθμοί και η έλλειψή τους, τι έχουμε, τι δεν έχουμε. Το δεύτερο είναι η κατάσταση των νομικών προσώπων ιδιωτικού δικαίου, τα ιδρύματα, η ηλεκτρονική πλατφόρμα την οποία ανοίξαμε χθες με απόφαση της Βουλής, ώστε να καταρτίσουμε -με απόφαση της Βουλής- το Εθνικό Μητρώο Νομικών Προσώπων Ιδιωτικού Δικαίου, που περιλαμβάνουν φιλανθρωπικά ιδρύματα, φιλανθρωπικές οργανώσεις κ.λπ., για πρώτη φορά στην Ελλάδα. Πρόκειται για έναν χώρο χιλίων πεντακοσίων περίπου ιδρυμάτων τα οποία βρίσκονται σε διαφορετικές ταχύτητες, με διαφορετικά προβλήματα.

Η «Παιδική Στέγη- Κρώσφηλδ» είναι χαρακτηριστικό παράδειγμα. Γιατί; Πρώτα- πρώτα, συμφωνώ με όλα τα ιστορικά δεδομένα που αναφέρατε. Δεν αναφέρατε ότι το ίδρυμα, δηλαδή το σωματείο «Παιδική Στέγη» επιχείρησε να πουλήσει την «Παιδική Στέγη - Κρώσφηλδ», να πουλήσει το ακίνητο. Είναι προς τιμήν τής τότε Κυβέρνησης που αρνήθηκε την αγοραπωλησία, διότι υπερέβαινε τους σκοπούς ακριβώς του ιδρύματος. Επρόκειτο, δηλαδή, να πουληθεί για να γίνει τότε ίσως ένα mall ή δεν ξέρω τι ακριβώς. Βεβαίως, αυτό ήταν πέρα από τους σκοπούς του ιδρύματος.

Τι δεν έκανε, όμως, τότε η Κυβέρνηση, αμέσως μετά; Δεν προχώρησε στο να λειτουργήσει την παιδική στέγη, ενώ έχουμε τόσο μεγάλες ανάγκες και έκλεισε. Εκατό παιδιά έμειναν έξω στο Κερατσίνι.

Τι έγινε, λοιπόν, τότε; Περιήλθε αμέσως σε δεινή οικονομική κατάσταση το ίδρυμα και με απόφαση του τότε Υπουργού Υγείας διακόπηκε η καταβολή τροφείων από το ΙΚΑ για τις ασφαλισμένες μητέρες, προκειμένου να τοποθετήσουν τα παιδιά τους εκεί.

Έπαψε το ίδρυμα να καταβάλλει μισθούς στους εργαζόμενους, στις εργαζόμενες για την ακρίβεια και το αποτέλεσμα είναι να μένουν απλήρωτες οι εργαζόμενες, να έχουμε μεγάλη αναταραχή και όταν εμείς παραλαμβάνουμε πια την κατάσταση, είναι ήδη υπό αναστολή η λειτουργία του και έτοιμη να κλείσει με απόφαση του ιδρύματος δεύτερη στέγη του ιδρύματος, η οποία είναι η «Αργέντειος- Παιδική Στέγη» στο Θησείο.

Τι κάνουμε εμείς; Δεν μπορούμε προφανώς να διαχειριστούμε την κατάσταση όπως έχει με το διοικητικό συμβούλιο που υπάρχει, κύριε Πρόεδρε, διότι το διοικητικό συμβούλιο είχε αυτές τις απόψεις που είχε. Δηλαδή, τότε η Βουλή πάλι με νομοθετική ρύθμιση συμφωνεί να μπουν από το Υπουργείο, με απόφαση της Υπουργού, και να διοριστεί νέος πρόεδρος, που να μπορέσει να διαχειριστεί αυτή την κατάσταση.

Τι έγινε τότε, το 2016; Το νέο διοικητικό συμβούλιο, λοιπόν, στο οποίο διορίσαμε δύο μέλη -τον ή την πρόεδρο και δύο μέλη ορίστηκε να διοριστούν από τον Δήμο Αθηναίων- καταφέρνει πρώτον, να μην ανασταλεί η λειτουργία της «Αργεντείου», με αποτέλεσμα σήμερα, τουλάχιστον, η δεύτερη στέγη να έχει σωθεί και μπαίνουν παιδιά στη δεύτερη στέγη, που σας είπα ότι απειλείται κι αυτή με κλείσιμο.

Δεύτερον, η νέα ρύθμιση, που κάναμε για το πώς πληρώνονται οι μητέρες στους βρεφονηπιακούς σταθμούς , για την οποία πολύς σαματάς έγινε, πέρσι επέτρεψε να παίρνουν τα τροφεία κανονικά και η «Παιδική Στέγη» κάθε μήνα, με αποτέλεσμα οι εργαζόμενες που είχαν προβεί ήδη σε επίσχεση εργασίας, να επιστρέψουν στην εργασία τους και να πληρώνονται κανονικά. Αυτό ήταν το δεύτερο που κάναμε.

Αμέσως μετά, το Υπουργείο επιχορήγησε τη «Παιδική Στέγη», όπως είχε κάνει και στο παρελθόν, γιατί είναι πιστοποιημένο ίδρυμα από το Υπουργείο, με 400.000 ευρώ για το 2016, μέσω του κρατικού λαχείου και της Περιφέρειας Αττικής. Έτσι εξασφάλισε την αποπληρωμή χρεών στους ασφαλιστικούς φορείς, διότι όλα αυτά τα ιδρύματα -τα περισσότερα- χρωστούν στους ασφαλιστικούς φορείς και τους εργαζόμενους.

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, να τα πούμε τα άλλα στη δευτερολογία, γιατί έχουμε φτάσει στα έξι λεπτά;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, ναι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει η κ. Καρακώστα.

**ΕΥΑΓΓΕΛΙΑ ΚΑΡΑΚΩΣΤΑ:** Είναι αλήθεια ότι –το είπα και στην πρωτολογία μου- από την πλευρά του Υπουργείου έχουν γίνει εξαιρετικές κινήσεις. Αναγνωρίζουμε τη διεύρυνση του διοικητικού συμβουλίου, το οποίο όμως, οφείλω να πω ότι παρ’ όλα αυτά επί έναν χρόνο -γιατί παλεύουμε γι’ αυτό- δεν έχει πάρει απόφαση –και πρέπει να τα πούμε ανοικτά τα πράγματα εδώ- και με ευθύνη εκπροσώπου του Δήμου Αθηναίων.

Δεν είναι δυνατόν δηλαδή εκπρόσωπος του Δήμου Αθηναίων να μην παρίσταται στα συμβούλια, ώστε να μπορέσει να υπάρξει αντίστοιχη πλειοψηφία και αντίστοιχη απόφαση στο συγκεκριμένο θέμα.

Κι εδώ βεβαίως θέλω να αναφερθώ -και θεωρώ ότι πραγματικά γι’ αυτό γίνονται και οι ερωτήσεις, για να αναδεικνύονται τα ζητήματα- στο γεγονός ότι ο Δήμαρχος Αθηναίων, ο οποίος διεκδικεί και θέση αρχηγού πολιτικού κόμματος σήμερα, αδιαφορεί για τη μη παρουσία εκπροσώπου του σε ένα τόσο σοβαρό ζήτημα.

Νομίζω, λοιπόν, ότι θα πρέπει να λάβει επίσης υπ’ όψιν του το Υπουργείο -γιατί αναγνωρίζω τη θέληση του Υπουργείου να λειτουργήσει αυτός ο παιδικός σταθμός, αναγνωρίζω πράγματι τις κινήσεις που έχουν γίνει από την πλευρά του να αυξηθούν οι παιδικοί σταθμοί- την πρόταση που υπάρχει από τον Δήμο Κερατσινίου να αναλάβει τις δαπάνες επισκευής όσων πραγμάτων χρειάζεται αυτό το κτήριο, με δεδομένο ότι έχει να λειτουργήσει τα τελευταία πέντε χρόνια.

Με δεδομένη, λοιπόν, αυτή την απόφαση του διοικητικού συμβουλίου, με δεδομένη τη θέληση του δήμου, του Υπουργείου και του προέδρου του ιδρύματος, δεν καταλαβαίνω γιατί ο Δήμος Αθηναίων δεν φροντίζει να λύσει άμεσα αυτό το πρόβλημα, έτσι ώστε από τη φετινή κιόλας χρονιά να μπορέσει να λειτουργήσει, έστω και με δύο-τρεις μήνες καθυστέρηση, αυτός ο παιδικός σταθμός που πραγματικά είναι τόσο ωφέλιμος για την περιοχή μου.

Είναι σαφές πως είναι εξαιρετικό το ότι φτιάχνετε το μητρώο ιδρυμάτων, διότι πρέπει κάποτε να ξεκαθαρίσουν αυτά τα ζητήματα και πρέπει να λειτουργήσουν σωστά. Πρέπει να φύγουν από τις σκέψεις των ανθρώπων που διοικούν οι πωλήσεις αυτών των ιδρυμάτων. Πρέπει να καταλάβουμε ότι η Ελλάδα έχει ανάγκη από κοινωνική πρόνοια και δεν μπορεί να ζήσουμε με τον ιδιωτικό τομέα παντού.

Άρα λοιπόν εγώ μέσω αυτής της ερώτησης θέλω να αναδείξω αυτό το ζήτημα και θέλω να ζητήσω από την Υπουργό πώς μπορούμε να πιέσουμε τον Δήμο Αθηναίων, γιατί πλέον, όπως αντιλαμβάνομαι από το ιστορικό που έχουμε διαβάσει και γνωρίζουμε όλοι, με δεδομένη τη θέληση των υπολοίπων, έστω και χωρίς τη θέληση των μελών-εκπροσώπων που ιδρύματος, η πλειοψηφία, δήμος και Υπουργείο μπορούν να περάσουν και να προωθήσουν τη λειτουργία αυτού του παιδικού σταθμού και να λύσουν ένα τεράστιο πρόβλημα στην περιοχή μου.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Καρακώστα.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, είναι έτσι όπως τα λέτε. Ο Δήμος Κερατσινίου, λοιπόν, από την πρώτη στιγμή εκδήλωσε ενδιαφέρον και είπε σε μας «κύριοι, εμείς αναλαμβάνουμε όλες τις επιδιορθώσεις του κτηρίου», αυτό το οποίο έλεγε η «Παιδική Στέγη - Κρώσφηλδ», ότι δηλαδή «εμείς το έχουμε κλειστό, γιατί δεν έχουμε λεφτά να το επιδιορθώσουμε».

Μας είπε: «Το αναλαμβάνουμε, κύριοι, εμείς, αν μας δώσετε τη χρήση. Έχουμε εκατό παιδιά να βάλουμε και πολύ περισσότερα στο Κερατσίνι, να κάνουμε έναν δημοτικό σταθμό. Δεν το παίρνουμε εμείς, δεν σας το απαλλοτριώνουμε. Απλώς να έχουμε τη χρήση και έναντι τιμήματος γι’ αυτή τη χρήση, κάνουμε τις εκτεταμένες επισκευές που χρειάζονται».

Τι απάντησε, πριν την αλλαγή που έκανε η Βουλή στο διοικητικό συμβούλιο, το προηγούμενο διοικητικό συμβούλιο στα μέσα του 2016; Όχι, κατηγορηματικά όχι, να το έχω κλειστό.

Όταν βάλαμε, μετά τη νομοθετική πρωτοβουλία της Βουλής το νέο προεδρείο, αμέσως ο καινούργιος πρόεδρος ήρθε σε επαφή με τον Δήμο Κερατσινίου. Καταρτίσαμε τότε με την υποστήριξη των νομικών μας συμβούλων στο Υπουργείο, αλλά και με την υποστήριξη των νομικών συμβούλων του δήμου, συμφωνητικό για την παραχώρηση της «Παιδικής Στέγης - Κρώσφηλδ» στον δήμο για συγκεκριμένο χρονικό διάστημα, χωρίς να απαλλοτριώνει η «Παιδική Στέγη» τα δικαιώματά της και την ιδιοκτησία της.

Το καταθέτω. Είναι έτοιμο από τον Πρόεδρο του Διοικητικού Συμβουλίου και από τον Δήμο Κερατσινίου.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέει μέσα το καταστατικό ότι εξασφαλίζει την αδειοδότηση, τη συντήρηση, τα έξοδα λειτουργίας του βρεφονηπιακού, αποκλειόμενης κάθε άλλης χρήσης, ενοικίασης ή παραχώρησης σε τρίτους. Είναι απολύτως καθαρό αυτό το οποίο έχουμε εκπονήσει με τον πρόεδρο. Συνέβαλε δηλαδή το Υπουργείο και ο δήμος.

Δυστυχώς, οι εκπρόσωποι του ιδρύματος, που είναι πάντα βέβαια στο Διοικητικό Συμβούλιο, αρνούνται. Τι συμβαίνει, όμως, στον δρόμο; Στον δρόμο γίνεται μία παραδοξότητα. Ο ένας εκ των δύο εκπροσώπων του Δήμου Αθηναίων είναι αρνητικός. Το λέω «παραδοξότητα», διότι δεν μπορεί ο Δήμος Αθηναίων να μη στέργει σε μία δράση η οποία είναι δημοτική, η οποία είναι της τοπικής αυτοδιοίκησης. Δηλαδή είναι όχι μόνο παράδοξο, αλλά και εξωφρενικό αυτό που συμβαίνει.

Το μοναδικό επιχείρημα το οποίο προβλήθηκε ήταν ότι η Δημοτική Αρχή Κερατσινίου - Δραπετσώνος είναι κατά πλειοψηφία αριστερή και ως εκ τούτου, η παράδοση των εγκαταστάσεων μετά την πάροδο της δεκαετίας, για την οποία έχουμε συνομολογήσει στο καταστατικό -δηλαδή για δέκα χρόνια θα έχει την χρήση ο δήμος- είναι επισφαλής. Εδώ είναι καθαρά πολιτικά παιγνίδια στην πλάτη των βρεφών και των παιδιών.

Τι κάναμε μετά; Δεν το αφήσαμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα μου δώσετε λίγο χρόνο, κύριε Πρόεδρε, γιατί είναι σημαντικό.

Απέστειλε ο Γενικός Γραμματέας Πρόνοιας αυστηρή επιστολή στο διοικητικό συμβούλιο του ιδρύματος, την οποία και καταθέτω, στις 17 Ιουλίου και τους λέει το εξής: «Προσέξτε καλά, έχετε ευθύνες με αυτό που κάνετε. Διότι, εάν συνεχίσει έτσι η «Παιδική Στέγη - Κρώσφηλδ», τότε είστε εκτός του καταστατικού σας» -λέει ο Γενικός Γραμματέας Πρόνοιας- «τίθεται εν αμφιβόλω η δυνατότητα δημόσιας επιχορήγησής σας, διότι, δεδομένων των συνθηκών, η προσφορότερη λύση φαίνεται να είναι η ικανοποίηση του σχετικού αιτήματος του δημάρχου κ.λπ.».

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά έγιναν τον Ιούλιο του 2017. Μεσολάβησαν οι διακοπές, κυρία Καρακώστα, τις επόμενες ημέρες.

Τελειώνω λέγοντας το εξής, κύριε Πρόεδρε, και σας ευχαριστώ.

Σκοπεύω σε συνεννόηση με τον Δήμο Αθηναίων, την Περιφερειακή Ένωση Δήμων Αττικής, τον Δήμο Κερατσινίου - Δραπετσώνας και τη διοίκηση του ιδρύματος να συγκαλέσω σύσκεψη, ώστε η «Παιδική Στέγη - Κρώσφηλδ» να επαναλειτουργήσει όσο το δυνατόν γρηγορότερα, να προηγηθούν και οι κατασκευές και να εξασφαλιστούν πλέον και για την επόμενη ακόμη, εάν γίνεται, χρονιά οι εκατό πολύτιμες για το Κερατσίνι θέσεις βρεφονηπιακών σταθμών.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κυρίες και κύριοι συνάδελφοι, με βάση την ενημέρωση που έχουμε από την Ειδική Γραμματεία του Προέδρου της Βουλής, δεν θα συζητηθούν οι κάτωθι επίκαιρες ερωτήσεις.

Η έβδομη με αριθμό 1288/25-7-2017 επίκαιρη ερώτηση δευτέρου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «Αμφίπολη: αποχαιρέτα το ΕΣΠΑ που χάνεις», δεν θα συζητηθεί λόγω κωλύματος της κυρίας Βουλευτού.

Η όγδοη με αριθμό 1290/27-7-2017 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς την Υπουργό Πολιτισμού και Αθλητισμού, με θέμα: «Τύμβος Καστά Αμφίπολης», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 1328/28-8-2017 επίκαιρη ερώτηση δευτέρου κύκλου, της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Εσωτερικών, με θέμα: «Η μη εύρυθμη λειτουργία της Δημοτικής Επιχείρησης Ύδρευσης Αποχέτευσης (ΔΕΥΑ) Μεσολογγίου», δεν θα συζητηθεί λόγω αναρμοδιότητας, διότι αρμόδιο είναι το Υπουργείο Περιβάλλοντος και Ενέργειας.

Επίσης, η έκτη με αριθμό 1350/28-8-2017 επίκαιρη ερώτηση δευτέρου κύκλου της Ανεξάρτητης Βουλευτού Β΄ Πειραιώς κ. Θεοδώρας Μεγαλοοικονόμου προς τον Υπουργό Υποδομών και Μεταφορών, με θέμα: «Άμεση αναγκαιότητα για αντιπλημμυρικά έργα στα Κύθηρα», δεν θα συζητηθεί λόγω αναρμοδιότητας. Αρμόδιο είναι το Υπουργείο Εσωτερικών.

Η τέταρτη με αριθμό 1357/29-8-2017 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Ένταξη όλου του Βορείου Οδικού Άξονα Κρήτης (ΒΟΑΚ) στο φυσικό αντικείμενο για τις μελέτες που θα ανατεθούν», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη.

Η πέμπτη με αριθμό 1329/28-8-2017 επίκαιρη ερώτηση δευτέρου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη.

Η δέκατη πέμπτη με αριθμό 1114/29-6-2017 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών, με θέμα: «Η δημιουργία τριών νέων σταθμών διοδίων στον οδικό άξονα Προμαχώνας - Σέρρες -Λιμάνι Θεσσαλονίκης είναι καταστροφική για τον Νομό Σερρών», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη.

Η δέκατη τέταρτη με αριθμό 1223/14-7-2017 επίκαιρη ερώτηση δευτέρου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα: «Η Παγκόσμια Τράπεζα «χαρίζει» το Αιγαίο στην Τουρκία», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη.

Επίσης, δεν θα συζητηθούν λόγω κωλύματος των αρμόδιων Υπουργών και δεν θα επαναπροσδιοριστούν για συζήτηση οι κάτωθι επίκαιρες ερωτήσεις:

Η δωδέκατη με αριθμό 1287/25-7-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να καταργηθούν οι παρεμβάσεις του ν.4387/2016 στο καταστατικό του Ταμείου Επικουρικής Ασφάλισης του Προσωπικού της Εμπορικής Τράπεζας (ΤΕΑΠΕΤΕ)», δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αναστασίου Πετρόπουλου, εξαιτίας παράλληλης άσκησης κοινοβουλευτικών καθηκόντων.

Η δεύτερη με αριθμό 1330/28-8-2017 επίκαιρη ερώτηση δευτέρου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία εργαζομένων και λήψη δραστικών μέτρων σε περίπτωση οφειλής δεδουλευμένων αποδοχών», δεν θα συζητηθεί λόγω κωλύματος της Υπουργού Εργασίας κ. Έφης Αχτσιόγλου.

Επίσης, η δέκατη τρίτη με αριθμό 1263/24-7-2017 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απόλυση εργαζόμενης στο ξενοδοχείο «BELLAGIO» στη Φούρκα της Περιφερειακής Ενότητας Χαλκιδικής», δεν θα συζητηθεί λόγω κωλύματος της Υπουργού Εργασίας κ. Έφης Αχτσιόγλου.

Η δεύτερη με αριθμό 1320/22-8-2017 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδηπρος τον Υπουργό Αγροτικής Ανάπτυξης και Τροφίμων,με θέμα: «Ποια η θέση της Ελληνικής Κυβέρνησης στη διαρκώς διευρυνόμενη διάδοση της καλλιέργειας και διακίνησης μεταλλαγμένων αγροτικών προϊόντων στην Ευρωπαϊκή Ένωση;», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, επειδή είναι σε κυβερνητική αποστολή στη Ζάκυνθο λόγω των πυρκαγιών.

Η τέταρτη με αριθμό 1358/29-8-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλήπρος τον Υπουργό Αγροτικής Ανάπτυξης και Τροφίμων,με θέμα: «Αποζημιώσεις των πυρόπληκτων ελαιοπαραγωγών, κτηνοτρόφων και μελισσοκόμων της Θάσου», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, επειδή είναι σε κυβερνητική αποστολή στη Ζάκυνθο λόγω των πυρκαγιών.

Η ένατη με αριθμό 1292/31-7-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτηπρος τον Υπουργό Αγροτικής Ανάπτυξης και Τροφίμων,με θέμα: «Σε απόγνωση η Αργολίδα λόγω τριστέτσας», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, επειδή είναι σε κυβερνητική αποστολή στη Ζάκυνθο λόγω των πυρκαγιών.

Η εντέκατη με αριθμό 1264/24-7-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ -ΔΗΜΑΡ κ. Βασιλείου Κεγκέρογλουπρος τον Υπουργό Αγροτικής Ανάπτυξης και Τροφίμων, με θέμα: «Αύξηση της χρηματοδότησης του μέτρου «Εγκατάσταση Νέων Γεωργών» για να μην μείνει εκτός κανένας νέος που επιθυμεί να ασχοληθεί με την αγροτική παραγωγή, δίκαιη εξέταση των ενστάσεων», δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, επειδή είναι σε κυβερνητική αποστολή στη Ζάκυνθο λόγω των πυρκαγιών.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 11.42΄ λύεται η συνεδρίαση για αύριο, ημέρα Παρασκευή 1η Σεπτεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**